
BUNGKOS NG MGA RHU/ENTO NG 
TARTIKAL NA OPENSIBA SA TR 


BATAYANG TAKTIKAL NA OPENSIBA ang orihinal na pakahulugan ng 'BTO" 

sa BHB. Inilulunsad ito ng BHB upang nyutralisahin, tanggalan ng kapasidad na 
lumaban ang AFP-PNP-CAFGU at samsamin ang kanilang mga armas para maging 
malaking ambag sa pagsusulong ng demokratikong rebolusyong bayan. 

PAUNANG SALITA 


IKINALULUGOD NG PANREHIYONG KUMAND sa Operasyon 
ng Bagong Hukbong Bayan - Timog Katagalugan ang paglalabas ng 
Pulang Bandila ng BTO: Bungkos ng mga Kwento ng mga Taktikal na 
Opensiba sa TK. Napapanahon ang paglalabas nito upang suhayan 
ang ating kampanyang pandayin ang mapandurog na kapabilidad 
ng BHB, pasiglahin ang paglulunsad ng matatagumpay na taktikal 
na opensiba at ikintal sa hanay ng mga Pulang mandirigma ang 
pinakamataas na kapasyaha't determinasyong tupdin ang tungkuling 
panlaban ng BHB bilang pangunahing pwersang panlaban ng 
rebolusyong Pilipino. Sa harap ng pinaigting, pinalawak, pinasinsin at 
sustenidong atake ng kaaway, nararapat na mahigpit na tanganan 
ng mga Pulang mandirigma at ng rebolusyonaryong masa na tanging 
sa pagpapalakas ng BHB at sa matatagumpay na taktikal na 
opensiba kaakibat ng pagsusulong ng iba pang tipo ng pampulitikang 
pakikibaka makakapagpunyaging makapagpalaki't makapagpalakas 
ang rebolusyong Pilipino. Ang mga kwento ng mga taktikal na 
opensiba sa TK ay dapat gamitin ng mga grupo o seksyon sa pulitika 
ng mga yunit ng BHB sa pagpapasigla ng gawaing propaganda-kultura 
sa loob ng Hukbo at sa baseng masa. 


Maraming aral na matututunan mula sa koleksyong ito ng 
mga reportahe at akdang pampanitikan na halaw mula sa mga 
aktwal na TO. Matutunghayan dito ang kagitingan at kapangahasan 
ng BHB at ang superyoridad ng taktikang gerilya upang paisa-isang 
gapiin ang mahihinang bahagi ng kaaway na di-hamak na superyor 
sa bilang at armas. Muli ring patutunayan ang kabayanihan at 
susing papel ng masa sa buong proseso ng paglulunsad ng mga 
TO. Dahil malalim ang pagkamuhi sa mga pasista, lagi't laging 

ipinagbubunyi ng masa ang matatagumpay na bigwas ng rebolusyon 
laban sa kaaway. 


Mahalaga ring pansinin sa mga kwento't ulat kung paano 
nagiging tigreng papel ang kaaway sa harap ng BHB at baseng 
masa na determinadong maglunsad ng opensiba. Ang mababangis 
na militar ay pumapalahaw at nagsisipanakbuhan palayo kapag 
nagulantang ng ambus ng BHB. Ang mga berdugo ay mabilis 
lamang na napapasuko kahit wala pang putok kapag pasorpresang 
nasukol sa mga reyd ng BHB. Ang mga mala-halimaw na helikopter 
ay tumatalilis kapag tinatamaan ng mga putok ng BHB. Ang mga 
sagadsarin at may mga utang na dugo sa rebolusyon at mamamayan 
ay hindi magawang maitago ang sarili sa harap ng malawak at 
malalim na baseng masang sumisigaw ng rebolusyonaryong hustisya. 


Higit sa lahat, ipinapakita ng mga akda sa BTO ang 
katumpakan ng armadong paglaban, ng digmang bayan sa harap 
ng pambubusabos ng imperyalismo, pyudalismo at burukratang 
kapitalismo sa sambayanang Pilipino. Ang BHB ay isang 
rebolusyonaryong hukbo na may matibay na pampulitikang batayan 
ng paglaban. Ang mga TO ng BHB ay manipestasyon ng makauring 
galit ng masang anakpawis at lahat ng pinagsasamantalahang 
mamamayan sa bulok na estado at sa mersenaryong sandatahang 
pwersa nito. Makatarungan ang rebolusyonaryong dahas na 
ginagamit ng BHB laban sa pasistang militar, abusadong goons ng 
mga panginoong maylupa't malalaking burgesya kumprador ganundin 
sa mga proyektong pumipinsala sa buhay, lupa, kabuhayan at 
kapaligiran ng masa. 


Dapat sariwain at isapuso ang mga prinsipyong ito sa gitna 
ng hinaharap natin ngayong matinding pang-aatake at pangwawasak 
ng kaaway at ang pag-igpaw at pagpapangibabaw natin sa ating 
mga sariling kamalian at bagahe ng konserbatismo, pasibidad, 
gerilyaismo, milisyaismo, at mga gawi ng rebeldeng lagalag. Habang 

nagwawasto at nagpupunyagi, balikan at pag-aralan natin ang mga 
kongkretong karanasan ng tagumpay. Hamunin natin ang ating 
sarili na igpawan ang kasalukuyang mga limitasyon at kahirapan 

sa hamon at inspirasyon ng magigiting nating Pulang kumander at 
mandirigmang naging pangunahing tauhan at bida sa mga kwentong 
nilalaman ng koleksyong ito. 


Ang paglalabas ng librong BTO ay isang bahagi lamang 
ng kabuuang pagsisikap upang pandayin ang isang di-magagaping 
Hukbo. Tinatanaw nating susundan ito ng iba pang mga proyekto 
sa larangang kultura at propaganda, edukasyon hanggang sa mga 
gawaing militar. Payabungin natin ang ganitong mga pagsisikap 
bilang puspusang pagtupad sa tungkulin ng BHB na paglingkuran ang 
sambayanang Pilipino! “A- 

AMBUS 
DAGITAB 1997 


EKSAKTO 12:00 NG MADALING araw, kailangang gumising 
kami at maghanda sa ilulunsad na taktikal na opensiba. 


"Magtipon!” komand ng CO, paikot ang naging pwesto ng buong 
tropa upang marinig ng lahat ang mga huling detalye sa ilulunsad na TO. 


Philippine Army ang target namin. Bawal ang flashlight. 
Maging maingat sa pagpasok sa ambus sayt. Dapat ipasa sa kasunod 
ang anumang naoobserbahan sa paglalakad, bawal ang maingay at iba 
pang detalye. 


Habang naglalakad ay ipinapasa sa akin ng sinusundan-- 
bahay sa kanan, pasa tahimik, malalim sa kaliwa, batang sa unahan. 
Yuko! Tuod! Ingat! 


Madilim ang buong paligid at halos inaaninag ko na lamang 
ang anino ng sinusundang kasama. Pawang yabag, pasa at batok ng 
aso ang naririnig, napapa-highcrawl ako dahil baka may makakitang 
masa. 


Biglang narinig ko ang komand mula sa lider ng iskwad. “Pasa 
bilis, aabutin tayo ng umaga!" 


Nagmamadali kami kahit di maaninag ang aming dinadaanan 
nang akoy natisod! Palusong ang daan noon nang bigla akong 
natalapid sa malaking kahoy. Nasugatan ako sa may lulod, masakit, 
mahapdi, nakaririndi! 


BTO 


Kaba ng dibdib ang nararamdaman lalo't ito ang aking unang 
paglahok sa taktikal na opensiba. Mula sa kawalan ay naalaala ko 
ang aking mga mahal sa buhay. Bulong sa sarili, bakit ba ako narito? 
Para saan ba ang aking ginagawa? 


Mula dito ay pumasok sa gunita ang huling talakayang: 
ang imperyalismo, pyudalismo at burukrata kapitalismo ang 
tatlong pangunahing salot sa lipunan. Na silang dahilan kung bakit 
naghihirap ang milyun-milyong mamamayan. Na ngayoy puno ako ng 
determinasyong ilaan ang aking talino, lakas at kakayahan para sa 
pagpapalaya ng Inang Bayan. 


Winika ko sa aking sarili, bahagi na ito ng sakripisyo sa 
paglahok sa matagalang digmang bayan. 


Maya-maya ay narinig ko ang anasang', “Ito na ang ambus 
sayt!” 


"Charlie pwesto sa unahan, Bravo sa gitna, Alpha sa hulihan!” 


Madilim na madilim pa, maraming punong hagunoy--makati't 
matinik. Unti-unti ko itong hinawi, naalaala ang tagubiling bawal ang 
pagbali ng siit, sanga o kahoy dahil sa lilikha ito ng ingay sa sayt. 
Kinapa ko ang lupang tinutuntungan--di ito pantay at baku-bako. 
Inilatag ang kaprasong plastik upang kahit paano ay maiunat ang 
pagal na katawang galing sa mahabang lakad. 


Maliwanag na pala! Gutom na ako, binuksan ko ang plastik 
na kinalalagyan ng rasyong pagkain. Sumubo ako, habang pasenyas 
na inaalok ang aking ka-buddy. Habang nag-aabang sa palalong 
kaaway ay kailangan labanan ang pagod, antok at inip sa ambus 
sayt. 

"Pasa handa!” hiyaw ng CO nang nariyan na ang kaaway. 


Determinadong hinawakan ko ang aking sandata. Inihanda 


ang aking sarili sa anumang mangyayari. Ilang saglit lamang ay 

narinig ko ang unang putok, at isang kisapmata ay kitang-kita ko na 

sa harapan ang owner ng palalong kaaway, nagpaputok kami habang 
gumaganti ng putok ang kaaway. 


is 3 Usal sa sarili: Mga hayup kayo! 
Jos. Kayo ang tagapagtanggol ng naghaharing 


N tag 
K mT Pedia uri! Mga pasista't mapang-api! 
AGA ly, 
“BYE, KG ng 
4 HGRYs Ilang segundo lamang ay 
KA humiyaw ang CO, “Ulat!” 


Sagot ng 
Charlie, "Lampas 

ang owner ng 
kaaway!” 

"Bilis-kilos!' kumand ng CO. 


Dali-daling kaming sumunod sa atas habang sa di malamang 
direksyon ay naririnig ko ang ganting putok ng kaaway. Yumuko kami 
upang makaiwas sa putok. 


Habang lumalabas sa firing line ang main body ay gumanti 
kami ng putok upang payungan ng putok ang kumakalas na mga 
kasama. 


Pasa bilis! Parang may pakpak ang paa ng buong tropa sa 
paglabas sa ambus sayt, pagod na pagod, humihingal, at may tensyon 
pa ako. Biglang naalaala kong nakalabas nga pala sa ambus sayt ang 
owner ng kaaway. Lalo akong nanlata at nakaramdam ng matinding 
pagod. 


Bigo yata? ang tanong ko sa aking sarili. 


Maya-maya ay biglang ngumiti ang mga kasama mula sa ulat 
na tatlong opisyal ng Philippine Army ang malubhang sugatan. 


Namutawi sa sarili ang ngiti at nawikang, “Sa wakas! 
Naparusahan namin ang mga palalong kaaway!” 


Sa paglalakad pabalik mula sa ambus sayt, kita kong masaya 
ang pagsalubong ng masa, pagbati, pangangamusta't pag-alaala ang 
kanilang hatid sa amin. Ito na nga ang masang aming minamahal, 
kumakandili sa amin at patuloy naming pinaglilingkuran. "Ar 


2 Hunyo 1997 
Inabuhan, San Francisco, Quezon 


1 anasang - bulong o mahina at mababang tinig 

RevD 
NI KA MAYAN, DAGITAB 2003 


LUMABAS NA NG KAMPUHAN ang mga dumalo sa katatapos 
pa lamang na isang linggong kulturang pagsasanay. Ang yunit sa 
taguyod at aming yunit na lamang ang walang iskedyul ng muling 
pagga-gawaing masa. 


Itinakda ang aming tim para sumanib sa panlabang yunit 
gerilya. Masakit pa rin ang aming katawan mula sa dalawang araw 
naming paglalakad. 


"Kailangan nating ihanda ang ating resistensya para sa 
ating aktibidad sa hinaharap,” sambit ng kasamang nangunguna sa 
ehersisyo na taykwando at riple. 

"Pinakamahusay lang ibukas natin kung meron tayong mga 
problemang makakaapekto o makakasagabal sa mahusay nating 
paggampan sa mga partikular na gawain, dagdag pa ng nangunguna 
sa ehersisyo. 


"Bahagi ito ng pagtugon natin sa memo hinggil sa mahigpit at 
kagyat nating tungkulin batay sa pinakahuling sitwasyong militar sa 
ating rehiyon. Tayo na mga kasama ang bubuo sa TC!” sabi ng Camp 
CO” sa unang araw ng pulong. 


Noon ko nalaman na isa palang taktikal na opensiba ang 
ilulunsad at isa ako sa tatayong pamatnugutan ng buong operasyon. 
Hindi bago sa akin ang magtiyak ng tim sa gawaing masa, ngunit 
ang ganitong responsibilidad ay bago para sa akin. Itinuturing ko 
itong isang napakalaking hamon, ang makasama sa isang operasyong 
militar. 


Lumipas ang mga araw nang hindi ko namamalayan. Ito na 
ang yugto na ibababa sa mga kasama ang ilulunsad na operasyon. 
Pansin kaya ng mga kasama na ako qy nilalamig at madalas 
umihi? Handa naman ako pero bakit kaya ako kinakabahan at 
nakakaramdam ng ganito? Lalo na nang sabihing reyd ang tipo ng TO 
at sa sentrong bayan ilulunsad. Karaniwan ay reyd at ambus sa mga 
kaaway na ang detatsment ay nasa mga liblib na baryo. 


Mahirap yata ito, bulong ko sa aking sarili. Ngunit kita ko sa 
mata ng mga kasama ang kahandaan at determinasyong parusahan 
ang mga pasistang kaaway at dito unti-unting naglalaho ang aking 
pag-aalangan. 


"Dahil lalang ang paraan nito'y kailangang kalmado o relaks 
lamang ang ating kilos at sikaping nakangiti habang lumalapit sa 
target,” paalala ng CO namin. 

Malamang na lahat kami'y nag-iisip kung paano ngumiti 
sa harap ng kaaway. Sumagi tuloy sa isip ko ang turo sa amin 
sa pagsasanay sa kultura hinggil sa pag-aaral sa emosyon sa 
magkakaibang eksena o lugar, ang pag-iinternalisa sa karakter. 
Parang 'yong level 2 na nasa treyning kultura. 


Sa sumunod na mga araw sa salitan ng exercise, 
pamilyarisasyon sa lugar, masusing pagkilala sa kaaway at dryrun, unti- 
unti nang nawawala ang aking kaba hanggang sa inaasam ko nang 
dumating ang takdang araw ng pagharap sa kaaway. Ngunit minsan 
di maiiwasang sumagi sa isipan ko ang mga posibilidad na pwedeng 
mangyari sa akin at sa mga kasama. Konting pagkakamali ay maaring 
humantong sa kapahamakan. Walang oras na di inaalala ang mahihigpit 
na oryentasyon para sa ipagtatagumpay ng TO. 


Ika-dalawampu't apat ng Setyembre at bukas na ang 
araw ng pagganap sa entablado ng labanan, ang pagharap sa mga 
berdugo. Abala na ang lahat, may mga kasamang nag-aayos na 
ng kani-kanilang dalahin at ang iba naman ay di magkandaugaga 
sa pagsuot ng gagamitin nilang kostyum. May sobrang laki, hindi 
magkakatuwang at halos kupas na ang kulay ng mga damit ng 
kaaway na ginawan na lamang ng paraan ng mga aktor para di 
mahalata ng kaaway. 


Kami naman sa komite sa kultura ay abala din para sa 
gaganaping kapihan mamayang gabi bilang huling bahagi ng 
paghahanda upang ikonsolida ang tropa. 


Ika-dalawampu't pito ng umaga ay lalabas ang mga nasa 
pamatnugutan at tatayong blocking force para magpamilyarisa at 
kumpletuhin na rin ang iba pang mga gamit na kakailanganin sa 
operasyon: sasakyan, dagdag na kasuotan at iba pa. Palalakarin 
na rin ang isang kasama at aktibistang masa para sa huling 
kumpirmasyon sa target. 

Nang makabalik ang mga nagsiyasat, "Magbihis na kayo ng 
uniporme, kumpirmado na ang target at parating na ang sasakyan. 
Tayo na!” kumand ng CO. 


Kinakabahan ang lahat. Mahigpit ang kapit sa sandata. 


"Ang Bagong Hukbong Bayan, sandata ng sambayanan.” 
malakas ang kantahan sa loob ng sasakyan kasabay ang walang 
patid na malalalim na hithit-buga sa sigarilyo, pamamaraan upang 
mabawasan ang nerbyos ng mga operatiba. 

Habang umaandar ang sasakyan, pinag-aaralan ng mga 
kasama kung paano gamitin ang mga kandado ng pinto nito para 
mabuksan. Ngayon lang kami nakasakay sa isang van na de-erkon 
pa. Palibhasa'y karaniwang jeep at tricycle lamang ang nasasakyan 
sa pag-uwi't saka sa bayan at linang. Iba talaga ang lumaki sa 
kanayunan. 


"Malapit na tayo sa target!” paalala ng mga kasama habang 
lumiliko ang sasakyan pakanan. 


Ilang segundo pay, “Baba na!”, kumand ng CO. 


Halos sabay kaming bumaba sa sasakyan ng kabadi ko, 
habang papalapit sa punong himpilan ng kaaway, dito na nagsimula 
ang malalakas na kabog sa aking dibdib. 


Habang ang isang kasamang nagpapanggap na abugado ay 
nagtatanong ng, "Asan si hepe?” ay organisado at kalmado namang 
dumidikit ang ibang kasama sa harapan ng PNP station. 


"Sino kayo?” sagot ng deputy sabay harang sa pinto para 
pigilin ang pagpasok ng mga kasamang nagpapanggap. 


MGA RUIENTO NG TARTIKAL NA OPENSIBA SA TR 


"Hindi kayo pwedeng pumasok, hindi ko kayo kilala”, sigaw ng 
hepeng nasa information table sa likod ng deputy at iba pang pulis 
na humarang sa pinto. "Kung gusto ninyong pumasok ay isa lang, 
anang deputy. 


"Hindi pwede, mga NPA kami!” kalmado subalit mariing tugon 
ng CO. 


Habang lumalapit at pumupwesto ang iba pang mga 
kasamay nagsalimbayan na ang palitan ng mga walang puknat na 
putok ng mga kasama at pulis. Walang pakundangang nagpaputok 
ng de sabog ang hepe gayong nasa harapan niya mismo ang 
kanyang deputy at ilan pang niyang kasamahang pulis. Buong 
katapangang hinatak ng isang kasama ang deputy upang maiiwas sa 
tiyak na kamatayan sa kamay mismo ng kanilang hepe. 


Kagyat kaming dumikit sa sementadong dingding ng istasyon 
upang gawin itong kublihan. Napawi na ang dating kabang kanina 
lang ay nararamdaman, pumalit ay tapang sa pakikipagpalitan ng 
putok. 


"Sumuko na kayo!” sigaw ng CO sa mga pulis. 


"Sibilyan po!” anang mga nanlilinlang na pulis habang sila 
namay patuloy pa rin sa pamumutok. 


"Lumabas kayo diyan!” sigaw ng isang kasama, ngunit tuloy 
pa rin sa paglaban ang mga pulis. 


Natapos ang pagganti ng putok ng mga kaaway, nang 
magkumand muli ang CO "Hagisan ng granada ang mga narlalabang 
pulis.” 

Matapos mapawi ang usok mula sa pagsabog ng granada, 
kagyat na sinundan ito ng atas na “Asolt!” 


Kaagad na tumalima ang mga kasamang nakatokang 
pumasok sa istasyon at maliliksing kumilos upang rekisahin ang mga 
silid nito at i-cleaning 
ang mga gamit militar a #y) 
at mahahalagang Na N 
dokumento ng 
kaaway. Mababakas 
sa mukha ng bawat 
kasama ang kasiyahan 
habang nililisan ang 
pinaglunsaran ng 
taktikal na opensiba. 


Matagumpay 
na nailunsad ang reyd 
sa istasyon ng pulis 
sa Lopez, Quezon. 
Nasamsam ang mga 
armas at naparusahan 
ang palalong hepe. 


Sabay-sabay 
na sumigaw ang mga 
kasama ng "Mabuhay 
ang Bagong Hukbong 
Bayan! Mabuhay!” 


1 TC - tactical command 
2 CO - commanding officer 

AMBUS-LAKAD SA IKA-6 


NG MARSO 
SIBAT 2010 


Narito kami- 

Nagmamasid, nakikiramdam 

Dinig namin ang mga yabag 
Bawat kaluskos, maging paglapat 
Ng nalalaglag na dahon sa lupang 
Kasanib ng aming katawan! 


HUMAHANGOS NA PAPALAPIT SA mga Kasama si Olek--isa 
sa mga susing masa na inaasahan ng mga Kasama hinggil sa ulat ng 
kaaway, sa paghahakot at pagbili ng mga suplay. 


"Mga Kasama, ang mga kaaway dumaan sa aming sityuhan. 
Pauwi sila ng bayan.” Banaag sa mukha ni Olek ang kagustuhan na 
maparusahan ang mga kaaway. 


Halos isang linggo na ang mga Kasama sa ikatlong pakatan 
subalit walang dumaan na kaaway. Kagyat na nagpulong ang 
kumand para pag-usapan ang iniulat ni Olek. Isang desisyon ang 
nabuo. Balikan ang Pakat Dos--sa tabi ng lumang kalsada. Malaki ang 
posibilidad na yun ang gagamitin na ruta pabalik. 


Tirik na ang haring araw nang umusad sa target na 
babalikan--ang Pakat Dos. Lalong tumagaktak ang pawis sa bigat 
at init ng kamuplaheng dahon. Binagtas ng mga Kasama ang 
mga dalisdisan na daan, ang ahon-lusong na tereyn. Matalas ang 
pakiramdam. Tiyak ang bawat bagsak ng mga paa. Kailangang maging 
bulag, bingi ang kaaway. 

Hapon na maalinsangan nang dumating sa pakatan. Abala ang 
lahat sa pagsasaayos ng pupuwestuhan. Abala sa ihahandang pagkain 
hanggang kinabukasan. May kadalian nang ayusin ang lugar dahil halos 
buo pa ang mga dati nang ginawang paksol. 


Gabi. Napakalamig ng gabi gaya ng dati nang unang pumakat 
ang mga Kasama. Hindi pa nagpapaalam ang hanging amihan. Inilatag 
ng mga Kasama ang sako at plastik sa lupa na magsisilbing higaan. 


Maagang nakatulog ang mga Kasama sa tindi ng pagod sa 
paglalakad at pag-aayos ng pakatan. Ang iba ay hindi na nakakain ng 
hapunan. Payapang lumipas ang gabing yaon. 


Alas kwatro ng madaling araw. Isang mahinang boses ang 
maingat na nanggigising sa mga Kasama. 


"Mga Kasama gising na kayo!” si Ka Philip, ang Pulang kumander 
ng platun ng NPA. 


Marahang bumangon ang mga kasama sa atas ni Ka Phillip at 
agad na tinungo ang mga paksol. Sa di kalayuan sa tapat na bundok 
na pinapakatan ng mga Kasama, dinig ang ingay na tila nag-aabog ng 
nakawalang hayop. Samantala, sa pwesto ng Kaloy, makaraan ang 
mahigit na tatlumpung minutong pagsubaybay sa mga ilaw habang 
nakaupo sa paksol, naramdaman ang mga yabag na paparating mula 
sa kabilang direksyon. Mabigat ang bawat hakbang. Malinaw 
ang bagsak ng kanilang mga paa kasabay ang habol hininga. 

Walang gamit na pangtanglaw. 

Bagamat madilim pa, sapat na ang hugis suklay na buwan para 
makilala ang mga 'panauhin.” Sa loob-loob ng mga Kasama, "Tama ang 
naging pagbasa ng kumand. Sila na ang matagal nang hinihintay.” 


Inihatid ng mga mata ang naturang mga “panauhin.” Maingat 
na pinagmamasdan ang bawat galaw. Pinipigil ang paghinga. Humigpit 
ang hawak sa mga gatilyo. Matinding kaba ang sumasasal sa dibdib. 


Nag-uunahan sa isip ni Ka Bong ang mga pangamba. 'Nakikita 
rin kaya ito ng mga Kasama sa ibang pormasyon? Ang mga ilaw? 
Kaaway rin kaya? Dito ba sila magtatagpo? Hah! Napakaganda? 
Paano kung sa masa ang paparating na mga ilaw?” Kinapa-kapa ang 
radyo sa kanyang bulsa. Nagdalawang-isip. Tiyak na maririnig ng 
kaaway ang tunog. “Paano na?" 


Ang unang pormasyon ng kaaway ay patungo sa maliit na 
salulo ng tubig sa tapat ng pormasyon ng primera ng Baking. Tumigil. 
Umupo sa gilid ng daan sa tapat ng segunda ng Baking at Kaloy ang 
dalawa pang iskwad. Kampante. 


Nagliliwanag ang mga plaslayt ng tatlong masa. Lahat ay 
nakatutok sa daan. May hinahanap. Walang kamuwang-muwang na 
masasalubong nila ang kinatatakutan nilang nilalang. 


Isang mariing sitsit na nagmumula sa salulo ang narinig. 
"Pssst! Psssssst!” Sinambot ng amihan ang sitsit ng mga anino. Nagulat 
ang mga masa nang bakas ng combat shoes na ang kanilang 
natatanglawan imbis na bakas ng nawawalang kalabaw. Muling iginala 
ang ilaw. Kumintab ang sapatos. Unti-unti nilang itinaas ang kanilang 
hawak na plaslayt upang maaninag kung sino ang kanilang kaharap. 
Kumbat. Patig. Pawts. Armalayt. Kaaway! 


"Kanina pa namin kayo tinatawag. Bakit hindi kayo lumalapit?” 
tanong ng opisyal ng sundalo. 


BTO 


Matagal bago nakasagot. Nabigla sa kaharap. “Eh! Sir! Wala 
po kaming narinig. Abala kami sa paghahanap ng bakas ng aming 
nawawalang kalabaw.” 


"Ano ang mga pangalan ninyo? Taga-saan kayo?” muling 
tanong ng sundalong opisyal, mas malakas at madiin. Hindi makasagot 
ang masa. Halos di maubos maisip kung bakit sa kalsada dumaan ang 
mga sundalo. Hindi niya ito inasahan. Ilang linggo na ang pang-iisnayp 
ng mga Kasama sa mga nag-ooperasyong sundalo sa lugar na ito. Alam 
din nyang nakatambang ang mga Kasama. 


"Bakit hindi nagsasalita 'yang dalawa mong kasama?” inis na 
tanong muli ng opisyal. "Balita namin may kalaban kami diyan sa taas,” 
pahabol na tanong ng opisyal. 


"Wala po kaming alam.” Sumagot siya sa pinakakalmadong 
paraang kaya niya. Naalala niya ang mga kasama. 


"Syut kayo sa timba,” bulong sa sarili ni Tatay Eling. 


"May sinasabi ka ba?” hirit ng sundalo. "Wala ho,” sabat ni 
Tatay Eling. 


Dinig ni Ka Vina, PI ng Platun, ang usapan. Hindi malinaw. Mas 
malakas ang hampas ng hangin sa mga bungarngar. 


Mga dalawang metro ang layo niya sa kalsada. Pinakinggan 
niyang mabuti. Kilala niya ang boses. Si Tatay Eling ang nagtataglay 
ng boses na iyon at hindi siya maaring magkamali. 


Sinubukan niyang tawagin ang masa para mag-alam ng balita. 


"Tatay! Tatay Eling!” Hindi siya naririnig. Ibinabalik ng hangin ang 
kanyang mahinang tinig sa kanyang bibig. 


20 


MGA RUIENTO NG TARTIKAL NA OPENSIBA SA TR 


Biglang lumapit ang isang kasama sa kanya. Sumenyas itong 
huwag lumikha ng ingay. Iminwestra ang magkabilang hintuturo sa 
kanyang noo. Nag-anyong sungay. Lalong lumakas ang kabog sa 
dibdib. Kaaway. Pero kay Tatay Eling ang boses na 'Yon! Tumingin 
nang may agam-agam. Waring naintindihan na ng kausap ang 
bumabagabag sa kanya. Lumapit ang Kasamang nagpaabot. Bumulong. 
"Hinihintay lang makalampas sina Eling.” 


"Pakawalan na ang mga 'yan. Baka abutan pa tayo ng liwanag 
sa daan,” paalala ng mas nakatataas na opisyal, ang CO ng platun ng 
Army, si Tinyente Cornejo. 


"Sige umalis na kayo!” utos ng opisyal. Wala pang sampung 
segundong nakakalayo sina Tatay Eling mula sa huling pulutong ng 
kaaway, pumutok na ang hudyat ng opensiba. 


Pak! Brrraat! Kasunod ang bugso ng mga putok! Pak! Pak! 
Pak! Kablum! 


Nagsalimbayan ang putok ng mga armalite, MIY at masinggan. 
Halos makabingi ang tatlumpong segundo ng walang patid na mga 
putok na mula sa unahan, kaliwa at likuran ng kaaway. Nagliwanag ang 
animnapung metrong kahabaan ng sumikong kalsadang inukit sa bundok. 
Tumigil ang putok. Lagatikan ng kasa ng baril. Muling bumugso. Pailan- 
ilang putok. Katahimikan. Nagliliwanag na. May mga umuungol na sa 
kalsada! 


"Sumuko na kayo!” malakas na sigaw ni Ka Gina--IL ng Baking. 
"Hindi namin kayo papatayin! Gagamutin namin kayo!” pangungumbirsi ni 
Ka Bong--IL ng Kaloy. "Ihagis ninyo ang inyong mga sandata!” utos ni 
ka Gabby--IL ng Abe. 

"Sir! Sumuko na 
tayo! Mamamatay tayo 
kapag hindi tayo sumuko. 
Di na namin kaya!” samo 
ng isang sundalo sa 
kanyang opisyal. Patung- 
patong na katawan ng 
patay at sugatan ang 
tanging pinagkukublihan 
ngayon ng mga kaaway. 
"Suko na po kami! Tama 
na po!” Sa mga Kasama na 
pinaparinig ang kanyang 
pagsusumamo. 


"Walang susuko! Allan, alooon! Allan, alooon!” kumand ni Tinyente 
Cornejo. 


Pilit na pina-aasolt ang kanyang mga tauhan. Paisa-isa ang 
pamumutok. Wala nang gumalaw. Sa unang bugso ng putukan marami 
na ang namatay at nasugatan sa mga kaaway. Nagtakbuhan na 
ang ilan. Ang ilan pang natitira at walang sugat ay naghubad na ng 
uniporme. 


"Sa tapat namin may sumuko na! Ingatang di matamaan!” 
ulat ni Ka Vina. Bumaling sa direksyon ng tinig na pinanggalingan ng 
nagkukumand na opisyal ng mga sundalo. 


"Maawa ka sa mga tauhan mo! Sumuko ka na!” tuluy-tuloy na 
pangungumbinsi sa opisyal. 


"Huwag papuputukan ang mga sumuko! Isnayp-isnayp lang!” 


paalala ni Ka Philip. Umasolt na ang Abe. Nakaplangka na sila ngayon 
sa kalsada. Pakbag at pamumutok ang koberan. Nakakuha na ng 

maraming sandata ang mga Kasama. Nakapag-parsyal klining na. Baril 
na mismo ng kaaway ang pinapuputok ng mga Kasama. Panaka-naka 
pa rin ang ganting putok ng mga kaaway. 


Maya-maya pay nagsalimbayan na rin ang putok mula sa mga 
kalapit na sityo! Napapalaban na rin ang dalawa pang tim ng Pulang 
mandirigma. Syut sa bitag ang mga pasista. Lalong nabuhayan ng loob 
ang mga Kasama. 


Muling pinaputukan ng mga Kasama ang natitirang kaaway. 
PAK! PAK! PAK! BRRAATTATTT! 


"Abe! Sugod! Baking, bugsuan ng putok! Kaloy, plangka sa 
kanan!” boses ng Pulang kumander sa mga mandirigma. 


"Ser! Sumuko na tayo! Tama na, ser! Susuko na kami!” Wala 
nang tinyenteng sumagot. 


"Patay na ang opisyal nyo! Hindi na makakarating ang 
inaasahan nyong reimpors! Napaatras na sila! Sumuko na kayo! Hindi 
namin kayo papatayin! Ihagis ninyo ang inyong mga sandata!" 


Isa-isang inihagis ng mga natitirang kaaway ang kanilang 
sandata sabay taas ng mga kamay. Kitang-kita ng mga Kasama kung 
paano naging maamong tupa ang kaninang halimaw na hitsura. Inayos 
ng mga kasama ang mga patay na sundalo. Ihinilera sa kalsada. 
Ginamot ang mga sugatan. Kinausap. Pinaliwanagan. Hinimok na umalis 
na sa pagkasundalo. 


Iniwan ng mga Kasama ang kalsada dala ang mga sandata at 
kagamitang nasamsam. Tinangay ng amihan ang alikabok at amoy ng 
pulburang nilikha ng mahigit tatlong oras na labanan. Singkad na ang 
haring araw. Nagpupugay sa tagumpay ng Pulang hukbo. "Ar 

TAPOS NA ANG 


PANANAHIMIRK! 

PANAYAM SA MGA KADRE AT KUMANDER NG BHB NA NAMUNO SA 
MATAGUMPAY NA TO SA PALUAN, OCCIDENTAL MINDORO NOONG 2014 
DAGITAB 2018 


Sunud-sunod na aksyong militar sa 
isla ng Mindoro, matagumpay! 


Dalawampu't isang (21) 
matataas na kalibre ng baril 
at iba pang mga kagamitang 
militar ang nakumpiska ng mga 
Pulang gerilya sa ilalim ng 
Lucio de Guzman Command-Bagong 
Hukbong Bayan Mindoro sa reyd 
na isinagawa sa munisipyo ng 
Paluan, Occidental Mindoro noong 
Nobyembre 7, 2014. Nasamsam ng 
mga Pulang mandirigma ang pitong 
(7) M14, labing-tatlong (13) M16, 
isang 12-gauge shotgun, dalawang 
pistol, mga bala at iba pang 
gamit-militar. 


Napatay ang pitong sundalo 
at nasugatan ang apat na kabilang 
sa abusadong 76th Infantry 
Battalion (IB), PNP-Public 

Safety Battalion at PNP-408th 
Public Safety Maneuver Forces 

sa labanang tumagal lamang ng 

20 minuto. Samantala, dinala ng 
mga Pulang mandirigma sa pag- 
atras ang mayor ng Paluan na si 
Carl Michael Pangilinan at ang 
kanyang municipal administrator 
upang babalaan sa pang-aabuso sa 
maralitang mamamayan ng Paluan, 
pagsangkot at pagkandili sa mga 
iligal na pagtotroso, iligal na 
droga at iba't ibang sindikatong 
nag-oopereyt sa kanyang bayan sa 
Occidental Mindoro. Si Pangilinan 
ay isang sindikadistang 


pinoprotektahan ng mga pasista at 
reaksyunaryong militar mula sa 
/6th IB at 408th PNP. 


Ang matagumpay na TO ay 
tanda ng mahigpit na pagkakaisa 
ng masa at hukbong bayan. 
Nagbunyi ang mamamayan ng 
Paluan at mga karatig-lugar sa 
pagpaparusa ng LAGC-BHB Mindoro 
sa palalo, mabangis at kawatang 
/6th IB at abusadong PNP. 


- Balitang TO, Kalatas 
Oktubre-Disyembre 2014 

DAGITAB: Ano ang kalagayan sa rehiyon at sa isla ng Mindoro bago 
ang pagputok ng taktikal na opensiba sa Paluan, Occidental Mindoro 
noong 2014? 


Ka Chito: Halos limang taon ang pananahimik ng region sa mga 
anihilatibong TO, partikular dito sa Mindoro. Ang huling anihilatibong 
TO sa Mindoro ay 2010, yung laban sa DRC. Sa ibang provinces may 
pumuputok na anihilatibong TO pero hindi kasing laki ng sa Paluan at 
kung malaki man ay hindi nagtatagumpay nang buo. 


Nung panahon bago yung aktwal na pag-atake, nagkaroon ng 
pagbabago sa sitwasyong militar sa bayan. Sa poblacion may 
pinaputok na balita ang kaaway, may info silang nakuha na 
andaming NPA sa bayan ng Paluan. 


Ka Francis: Narating din ng kaaway yung kampuhan ng mga kasama 
na di kalayuan dun sa target. Kwinenta nila na irereyd ang Paluan 
kaya nagdepensa sila sa bayan. 


Ka Chito: Matapos ang operation sa interyor hanggang sa baybay- 
dagat, kinonsentrahan nila nung 2nd half ng Oktubre ang bayan ng 
Paluan. Nag-set up sila ng mga howitzer, tangke. Sabi nga, sa loob 
ng halos 2 linggo parang may martial law sa Paluan. Andaming 
sundalo. Dinagdagan ng augmentation force na army ang municipal 
compound laluna ang municipal police station. 


DAGITAB: Paano inihanda ang reyd sa munisipyo ng Paluan? Ano ang 
mga naging suliranin ng yunit at kumand na nakatutok sa TO? 


Ka Francis: Matagal dyan yung pagsesero. Nagkaproblema sa 
unang larga ng paniktik dahil papunta-punta lang dun sa site. Hindi 
napakilos ang masa. Ang mismong nagmamanman ay ang intel 
operative na Hukbo at hindi siya nakapagtayo ng intel network. 

Ka Chito: Nagsimula ang intel operation nung 2013 kaya nga lang 
hindi naging mahusay yung pagha-handle ng intel operation. Ang 
operatives kasi ng intel operation gaano man kahusay, kung hindi 
naman mahusay na nabibigyan ng direction, ng command, ay hindi 
rin mabilis na makapagsesero ng target. Ang dahilan kaya hindi 
mabilis na natatapos yung intel operation ay dahil walang naitatatag 
na base sa kalapit ng target tapos walang nagagamit na PIN o 
peoples intelligence network. 


DAGITAB: Paano nilutas ang problema sa pagsesero ng target? 

Ka Chito: Nung 2014 lahat ng kalat-kalat na impormasyon mula sa 
intel operation sa Paluan ay tinipon at inilunsad yung bagong intel 
operation. 

Ka Francis: Nung nabago, napokusan. Nagamit ang masa para 


makadikit sa mismong bahagi ng munisipyo. Maluwag na 
nakakapasok sa bayan ang intel natin. 

Ka Chito: Yung isang yunit na napadaan sa erya para sa isang espesyal 
na misyon ay nakakontak ng isang masa natin na matagal nang hindi 
nababalikan ng mga kasama. Nakapagkwento siya na meron silang 
kamag-anak sa bayan ng Paluan. Dun nagsimula. Yun ang patunay 
na hindi mo makukuha basta ang mga taong hinahanap mo. Kailangan 
tumuklas ng ibang kaparaanan at gumamit ng kapangahasan. 


DAGITAB: Ano ang antas na inabot ng yunit sa paniktik sa target? 


Ka Chito: Nakapagtayo yung operative natin ng baseng masa, intel 
networks at nakadikit sa subject May nagamit ang operative natin na 
mga asset na nakatulong para makuha ang padron sa loob at labas ng 
target. 


Ka Francis: Nagkaroon tayo ng asset na nakababad sa target kaya 
buung-buo ang impormasyon na nakukuha natin. Nakapasok yung 
mismong operatiba natin sa target. Yun ang nagbigay kumpyansa 
sa mga kasama para iabante yung reyd. Pagkatapos nun eh di nag- 
counter check lang. 


Isa pang malaking tulong yung masa at paglalatag ng mga kasama ng 
base. May base yung last terminal Nung una, yung lugar na yun ay 
hindi mapasuk-pasok ng mga kasama. Naglarga tayo ng parniktik dun. 
Bago makakuha ng terminal ay bumuo muna tayo ng base. 


DAGITAB: Kumusta ang yunit bago at habang naghahanda para sa 
TO? 


Ka Francis: Nandun sa mga kasama yung kapursigihan na bumira. 
Yung mga opisyal ay pursigido. Kahit na tatlong klase ng kaaway ang 
nandun sa target ay pursigido ang lahat. 

Ka Chito: Excited ang karamihan kasi matagal ngang walang malaking 


TO. Sa komposisyon ng tropa, haluan ng bago at luma. Nung kinuha 

ang porsyento ng may karanasan sa reyd, wala pang ten percent 

sa buong tropa ang may karanasan. Kung may karanasan man sa 
reyd ay kadalasan sa reyd na walang putok at reyd na ang target 
ay hindi mga sundalo kundi mga security o private goons. Lalong 
mas maliit ang porsyento ng may karanasan sa reyd na may putok, 
iilan lang siguro, wala pang lima, ang may karanasan sa reyd na may 
putok. 


Kung susumahin, sa karanasan at kasanayan, mababa talaga. Kaya 
iniangat natin. Binuo ang kumpiyansa ng tropa. Dahil sa mahusay 
na intel operation nabuo natin ang dry run site na inapproximate ang 
sukat ng target. 


DAGITAB: Paano inihanda ang mga Pulang mandirigma at kumander 
para sa TO? 


Ka Chito: Sa physical conditioning, jogging sa umaga, regular 
exercise. Nagkataon na tag-init kaya maganda ang naging physical 
conditioning. 


Ka Francis: Tapos yung dry run na paulit-ulit. Tinutukoy namin ang 
mali. Tapos dry run na nakauniporme na ang mga kasama, target 
na lang ang kulang. Susi yun. Kung ano ang dry run, yun ang 
naganap sa aktwal. 


Ka Chito: Bukod doon para mas kinisin pa, may sariling dry run 
yung kanya-kanyang tim at iskwad sa bawat sektor ng labanan. 
Halimbawa yung aatake sa municipal police station may sariling dry 
run, ganundin yung tim na papasok sa municipal hall. May hiwa- 
hiwalay na dry run para makita kung ano ang kulang, kung saan 
tayo agrabyado at saan tayo may bentahe. 


DAGITAB: Anong mga pag-aaral at pagsasanay ang inilunsad para 
tiyakin ang kapasidad militar ng mga kasama? 


29 


BTO 


Ka Chito: Mga case studies. Habang nag-aantabay ng paghupa ng 
operasyon sininsin ang pag-aaral sa mga case studies ng TO, mga 
reyd na may putok at wala. Mga bigo at tagumpay. Karanasan sa 
national tsaka sa region. Tapos pag-aaral ng iba't ibang kasanayan 
na mahalaga sa reyd katulad ng paano ang paghahagis ng granada 
kapag ikaw ay didikit. Sa mga pistolero at submachine gunner paano 
ang tamang maniobra nun. Paano ipapasok ang baril nang hindi 

kita. Paano ang pagtatago ng baril. Papaano ang pagputok ng pistol. 
Meron ding pana-panahong assessment ng moral ng troops. 


Inaral din paano sasabayan ang galaw ng mga sibilyan sa loob. 
Pangalawa, dahil reyd na may putok, paano poprotektahan ang mga 
sibilyan kung sakaling tumindi ang labanan. Tapos pangatlo, dahil 
may combat units na nandyan sa loob, saan posibleng magkakaroon 
ng matindihang laban kung hindi natin kaagad mahahawakan yung 
pwesto. 


DAGITAB: Anong mga huling kaganapan bago ang aktwal na reyd 
noong Nobyembre 71? 


Ka Chito: Nung umagang yun, hindi namin makontak yung isang tim 
na kasama sa TO. Nag-alala kami dahil baka nakuha sila ng kaaway 
at nakumpromiso na yung operasyon. Nandun yung pagdedesisyon 
kung itutuloy o hindi yung reyd. May mga ideya na wag ituloy dahil 
baka huli na sila, baka tayo pa ang madale dyan. Merong mga mas 
abanteng ideya na iabante pa rin, kung anuman ang nangyari sa 
kanila. 


Ka Francis: Pinakahuling pinagdesisyunan yan, nagpulong pa ang mga 
kasama. May iba na nag-alangan na magdiretso dahil baka mapaano 
at baka nahuli nga yung mga kasama. Pero yung kalakhan naman, 
dahil walang nakikitang pagbabago sa target, ang tindig ay idiretso. 

Ang nangyari pala sa nawalang tim, nahulog ang cellphone na kontak 
sa mga kasama. Nag-isip yung mga kasama na malamang hindi 
itutuloy yung TO dahil hindi sila makontak. Imbes na bumalik sa 
pwesto ng mga kasama sa last terminal, naghiwalay at naglakad na 
lang palayo. 


DAGITAB: Sa aktwal na labanan, ano ang mga naging tampok na 
kwento? 


Ka Francis: Ang isang tampok dyan ay yung mga katutubo na ngayon 
lang nakauwi ng bayan, nakapunta sa munisipyo. Nakabreyktru sila. 


Ka Chito: Yung isang kasama na galing dun sa municipal station 
pina-reinforce sa barracks. Eh di pasok sya. Nakita niya mayroong 
nakadamit na sundalo. Paak! Siya pala yun, nakaharap sa salamin. 
Pinutukan niya yung sarili nya. 


DAGITAB: Ano ang reaksyon ng kaaway? 


Ka Francis: Ang kaaway, hindi na nakaganti ng putok. Sa unang 
bugso halos wala, mayroong ganti pero hindi ganun kalakas. Ang 
kapal ng putok ay mula sa mga kasama. Kahit maglabas ng kontra- 
propaganda pagkatapos ng reyd hindi nagawa ng kaaway. 


Ka Chito: Yung kampong malalapit, halimbawa yung kampo ng CAFGU 
sa Mariil, yun ay 15 minutes walk lang, hindi nakalabas. Ang sabi 

ng intel operative na nakapwesto dun para mag-ulat, kagulo raw 

sa loob, hindi makapagpasya yung CO kung re-reinforce sila o hindi. 
Eto namang malaking kampo na Company HQ ng 716th sa Barangay 
Igsusu, hindi rin naka-reinforce, hindi rin pumunta. Siguro natakot 
kasi nga 200 NPA ang hawak nilang information. 


3] 


BTO 


After nung reyd, dahil maraming casualty at maraming nakumpiskang 
armas sa kanila, yung battalion commander ng RPSB na colonel sa 
Abra de Ilog, ang reaction, "..putangina! Ang gagaling ng mga NPA 

na yan! Pinapokus tayo sa silangan, yun pala aatake sa kanluran.” 
Feinting tactics. Na-relieve yun tsaka yung CO ng 716th IB after ng 
TO. 

Tapos ang kaaway, nakapunta lang sa munisipyo kinabukasan. 
Pumunta mismo ang SOLCOM commander at RPO MIMAROPA. Kaya sa 
isang takdang panahon na yun nailagay natin sa defensive posture 
ang kaaway dito sa Northern Mindoro. Nung atras namin halos wala 
kaming naramdamang pursuit. 


DAGITAB: Ano ang naging reaksyon ng masa pagkatapos ng TO? 


Ka Francis: Maraming natuwang masa pagkatapos ng TO. Ang mga 
nakakaaalam sa atin natuwa, at kahit mga hindi nakakaalam sa 

atin ay natuwa. Bida ang NPA. Ambabait ng NPA, matapos barilin 
inaabyad ang sugatan, dinala sa pagamutan, tapos ang batang anak 
ng pulis, dahil putukan, kinalong ng NPA at baka tamaan. Isinaalang- 
alang ang mga sibilyan. May mga masa na hindi pa nakakakita ng 
NPA, eh di nang makakita ng NPA, tuwang-tuwa. Talagang laganap 
yun. 


Ka Chito: Nag-text yung mga masa sa ating intel officer. Ang sabi, 
ang gagaling naman ng mga NPA. Ang gagaling ng mga 'NFA! 
Takbuhan ang "malagkit, natakot sa NFA. Sabi nung isang kabataan, 
grabe ka kuya bakit di mo ko sinama aatakehin nyo pala? 


DAGITAB: Anong naging epekto ng matagumpay na TO sa mga 
kasama? 


Ka Chito: Matapos nun, yung mga tropang kasama dun, kahit saan, 
walang pinipili, sa kusina, kubeta, yun ang pinagku-kwentuhan. 
Hanggang isang taon yun ang pinagku-kwentuhan ng mga Hukbo. 
Maraming naibreyk na kumander, maraming naibreyk na mandirigma. 
Nabigyan ng bagong karanasan sa labanan. Yung mga sumama sa 
TO na mandirigma, pagkatapos nun naging mga opisyal na. Tapos 
yung mga sinasanay na opisyal na lumahok sa TO ay humawak na 
ng mga yunit. "r7 

UNANG PAGSUSULIT 
NI KA OXEN, ULOS 2016 


SA ARAW NG PAGTATAPOS ng pagsasanay, punumpuno ng 
kaalaman. Nagbigay ang pagsasanay na ito ng kumpyansa sa bawat 
isa sa pakikihamok sa kaaway. Punumpuno din ng hamon. Ika nga 
ng mga instruktor, "Ang patuloy na paghahasa ng kaalaman ay ang 
paggamit nito sa praktika.” 
Sa araw ng pagtatapos, 
umpisa rin ang isang 
mahabang pagsusulit sa 
isang matagalang digma. 


Madulas ang bato, 4 
lumalalim at lumalakas ang 7 
agos ng tubig kasabay ng 
tuluy-tuloy na buhos ng 
ulan. May balitang bagyong 
parating. Palarga na ang 


“HA NG 9a 
mga tim para sa unang i B [TU 
misyon. f ' X 


Hindi kami 
pamilyar sa kalupaan, wala o 
pang gaanong kilalang mga 
tao at hindi pa masyadong Bag 
bihasa sa lenggwahe. pi 
May konting “takot” pa sa 
sinasabing maraming limatik 
ang aming dadaanan. 


1, 

Malamig dahil sa pagkabasa namin sa ulan. Pinapawi naman 
ng init na ikinukubli ng kapirasong pamandong na plastik at ng 
ngalay na balikat sa dalang pak ng mga daing, sardinas at iba pang 
pangangailangan na pinasarap ng mga baon na inspirasyon at hamon. 


Hamon para sa lahat sa amin ang muling pagpapasigla ng mga 
opensibang militar ng mga larangan para mahatak ang ibang pwersa 
ng kaaway mula sa ibang larangan at rehiyon, tugon sa panawagan 
tungong estratehikong pagkakapatas. Hamon sa amin na maisapraktika 
ang natutunan. Ika nga, "Mapapatunayan ang talim ng gulok kung 
ito ay gagamitin, at patuloy itong magiging matalas kung ito ay laging 
hahasain.” 


Puspos ng inspirasyon ang aming unang misyon at ang dalang 
mga bagong kaalaman. Nagpatingkad ang balitang walang awang 
pagpaslang kay Ka Parago, isang kumander ng Pulang hukbo at 
dakilang kasama. Dapat igawad ang rebolusyonaryong hustisya para 
sa mga kasama at para sa masang patuloy na nilalapastangan ang 
mga karapatan. 


Masaya ang mga kasama sa tim. Walang maramdamang 
tensyon. Lahat ay inspirado at desidido. 


"May ibang tao, mga kasama, huwag muna kayong magpakita 
at baka makapagkwento,” wika ng tagaroon sa baryo na aming target. 
Medyo matagal na hindi nababalikan ang lugar dahil sa labanang 
naganap dito, mahigit isang dekada na ang nakaraan. Hindi kami kilala 
ng masa pero marahil pamilyar sila sa mga kilos dahil sa matagal na 
pakikihalubilo sa mga kasama. Nagtiwala sila. Kami ay iningatan at 
pinatuloy kahit may pangamba. Dagdag nila, "May dalawang beses 
nang dito natulog ang mga marirok' nito lamang nakaraang taon. 

May pwede kayong pwestuhan na kaya pa naming makapagpaabot 
kapag may ibang tao o marirok na darating” Ramdam namin ang 
pagmamalasakit ng masa upang mapangalagaan ang Hukbo. 

Umuulan nang kami ay dumating sa kanilang bahay. Kahit na 
basang-basa, mainit kaming nakipagkamay at nangumusta. Sinalubong 
nila kami sabay ng sambit ng "matyis”, ang salitang "malamig" sa lokal 
na lengguwahe. Masaya ang masa. Lagi silang nakangiti. Binigyan nila 
kami ng manok na pang-ulam. Nakakaantig. 


Tuluy-tuloy pa rin ang pagbugso ng ulan, may isang linggo 
na. Matatarik ang daanan. Kailangan naming umiwas sa mga normal 
na daan upang hindi mapansin ng mga tao. Mahirap ang daan at 
masukal. Kailangang tiyagain. 


Sa paglakad namin papunta sa aming target, mahapdi na 
ang mga paa namin sa alipunga, ika nga ay karne na. Hindi namin 
ito inantisipa. Maging ang singit at hita namin ay puro na yaes” at 
mga nakaika nang lumakad. Nakakaang ang hita dahil mahapdi pero 
pursigido pa rin ang tim na makatuloy sa target. 


Pagkalapit namin sa target, kailangang maghanap ng 
pwedeng mapwestuhan. Malakas pa rin ang ulan at katal na ang 
katawan sa lamig ng halos maghapong basa. Talagang hindi kayang 
pawiin ng ngalay ng bag sa balikat ang lamig. 


Tinanaw namin ang target. Masukal na ang kampo. Halos 
walang masilip. Wala ring naglakad-lakad, marahil ay dahil maulan. 
Malayo rin ang pwestuhan. Kailangan muna naming bumalik, palipasin 
ang maulang panahon, at pag-usapan kung ano ang mahusay na 
magagawa upang makabira, gayundin, makapagpagaling ng mga 
alipunga at yaes. 


Makalipas ang ilang araw, maganda na ang panahon, 
gayundin ang pakiramdam ng mga paa at hupa na rin ang mga 
yaes. Napagkaisahan ng tim na muling balikan ang sayt. Mga alas-9 
ng gabi kami dumating sa tapat ng target. Medyo malayo pa rin ang 

distansya. Sa kapirasong talahiban, sinikap na pagkasyahin ang tim. 
Tahimik kami dahil mga dalawang metro lang sa likod at harap ay 
daan ng magsasakang may kaingin sa pinwestuhan. 


Papaliwanag na, patuloy na naghahanap ng malinaw 
na masisilipan sa mga dahon ng talahib. Nakikita na rin ang 
nagtatawirang kaaway sa kapirasong pugwang. Medyo may kalayuan 
pa rin talaga ang sayt at hindi rin tumitigil ang kaaway sa makitid na 
pugwang. 


Matingkad na ang init ng araw. Umiigting ang alinsangan dahil 
sa walang makapasok na hangin sa talahib at kugon. Nagpapabalik- 
balik ang kaaway sa kanilang mga kubo. Nakatagilid sila at hindi 
tumitigil sa pugwang. Tayang hindi tatama. Nag-usap ang tim at 
napagdesisyunang ituloy na ring putukan upang lumabas ng kampo 
ang kaaway at ang ikakasa nitong operasyon ang bibirahin. 


Pang! 

Pinakawalan ko ang unang putok kasabay ng malakas na 
tugtog ng videoke sa di kalayuan. Hindi tumama. Naglabasan ang 
ibang kaaway, nakatigil sa lawad at nakaharap sa pusisyon namin. 

Pang! 

Pinakawalan ng isang kasama ang pangalawang putok. 
Takbuhan ang kaaway sa mga kubo sabay sigaw na “kalaban nga!” 
Wala na kaming makita kaya umalis na kami. 

Sa pangatlong araw, ipinatawag sa kampo ang masa dahil 


pinaputukan daw ang kampo. Nag-abiso silang aahon at mag- 
ooperasyon ang mga ito. Ito ang hinihintay ng tim. 

"Mga kasama, matagal nang alam ng mga sundalo sa kampo 
na may mga 'huwad sa lugar na ito, sangkot sa mga nakawan 
ng baka, ng aming mga saging at bondo pero hindi nila inaahon o 
pinupuntahan. Pero kapag nakabalita ng NPA, umaahon sila agad,” 
sumbong sa amin ng isang tagabaryo. 


"Mga kasama! May mga kaaway sa ibaba at malamang na 
paahon dito!” paabot ng isa pa. Kagyat kaming pumakat sa natukoy 
naming pwestuhan bandang alas-10 ng umaga. Kagyat na naglinis ng 
pwedeng masilipan sa manipis na kugunan. Matingkad ang init, ala-una 
na pero hindi pa rin dumadaan ang kaaway. Kumukulimlim, umaambon 
na kaya nagpandong ng plastik ang tim. 


'Yan na! Kaaway!” sambit ng isang kasama sa shooter. Nang 
tumanaw ako sa daan, nangingitim ang magkakalapit na kaaway. 


Ang target ay ang unang tao. Alas-tres na ng hapon at 
lumakas na rin ang ulan. 


Pang! 


Pinakawalan ng isang kasama ang isang putok, timbuwang ang 
kaaway, hindi na gumalaw, hindi na bumangon sa pagkakalugmok. 


Matapos ang putok ng kasama, kagyat na tumugon ng putok 
ang kaaway nang walang puknat. Malayo na kami ay tuloy pa rin ang 
putok nang mahigit kalahating oras. 


Isang putok sa mga mersenaryong tropa na desidido at 
pursigidong tumugis at pumatay sa bawat Pulang mandirigma. Isang 
putok ng rebolusyonaryong hustisya para sa mga masa at sa mga 
kasama. 

Sabi nga sa aming pagsasanay, “isang putok, isang patay.” 


Gaya sa isang pagsusulit, ito ay isang 'multiple choice, ngunit 
kailangang piliin ang pangunahin na may malaki o kagyat na sasaling 
sa epektibidad at moral ng kaaway. Isang 'matching type, pag-angkop 
ng kapasidad ayon sa kakayahan. Isang enumeration, sa taglay na 
kasanayan ay maaangkupan ang iba't ibang kahingian ng pamamaril-- 
malapitan, malayuan, nakatigil, gumagalaw, nakakubli o nakalantad, 
araw man o gabi--nang makatama nang terible. Isang essay, kung 
paanong ang kumbinasyon ng salita ay nakabubuo ng mahusay na 
pangungusap, sa pagpapaputok naman ay kailangan ng kumbinasyon 
ng pasensya, tiyaga at maingat na pagkilos nang makalapit sa target 
upang sorpresa'y tiyak na makamit. At higit sa lahat, isang fill in the 
blank,” ang lahat ng ito ay mapupunuan at magkakaroon ng kaganapan 
kung target ay bulls na tatamaan. 


1 marirok - lokal na tawag ng masa sa sundalo 

KA RIMA 


KA LORA, DAGITAB 2017 


"ASSAULT! SECOND TEAM KUNIN ang loob ng station.” 
Pang... Pang!... Pang! 


Pili ang mga putok na umalingawngaw mula sa labas sa 
compound ng station at mula sa loob nito na pinakawalan ng mga 
kasama. Nagtakbuhan na ang mga pulis at sundalo at ang iba pay 
nagsidapa't nagsisukuan na. 


Tahimik naman at matiwasay ang 3-taong bata habang 
nasa ilalim ng dumapang kasamang kumandera upang makoberan ito 
habang nagpuputukan. 


Si Kasamang Rima ang isa sa mga kumander ng 
matagumpay na TO na yun. Isang babae. 


Isang babae ang masayang sumalubong sa amin sa aming 
pagdukdok sa pampang. May 15 minutong lakarin na sisihan bago 
ang sadyang lupa. 


"Mga kasama lalakad pa tayo ng may tatlong oras at tatawid 
tayo ng kalsada kaya hindi tayo magpa- flashlight,” ika ni Ka Rima at 
siya na ngang gumiya papunta sa aming destinasyong himpilan ng 
mga kasama. 

Mukhang kabisado na niya ang erya. Eh hindi, dito sa 
general area na ito siya naunang mag-fulltime at muli lang nagbalik, 
mga 20 taon ang nakalilipas... 


a.. 


Nakalipas ang ilang panahon ay doon ko nalamang bahagi 
ng masalimuot na pakikibaka sa rehiyon si Ka Rima, isang kumandera, 
may rebolusyonaryong kabiyak at mga anak. 


Hindi isusukat ang husay at tapang ni Ka Rima kaya naman 
napanday siya na kung ano ang kaya ng lalaking mga kasama ay 
kaya rin niya, mapabuhatan man yan o barilan. 


a.. 


Para diskartehan ang isang mahalagang gawain sa pagkabisa 
ng erya at susi sa transportasyon ng mga kasama, nagamit din ni Ka 
Rima ang kanyang pagiging babae na madaling ihalubilo sa mga tao. 
Minsan sumama ako sa kanya, katuwang ang masa sa lokal, para 
mamulot ng mga kuhol at mga lamang-dagat sa tabing dagat. Hindi 
nga ba't kami'y nakapagpamilyarisa na ng tabing dagat na yun sa 
pamamagitan ng kwentuhan habang gumagampan ng gawaing lokal 
ng masa. 


Matapos nun ay sumama naman kami ni Ka Rima sa kaingin 
ng masa para tumulong na magtanim ng mais. Tapos nag-harvest 
kami ng kalabasa, papaya at iba pang gulayin. 


Ayos, may iuuwing gulayin sa mga kasama. Hindi naging 


problema ang pagbibitbit kahit mabigat ito tingin ko dahil sa lakas 
magbuhat ng aking ka-buddy na kumandera. 


a.. 

Kumandera siyang nasa unahan ng pakikibaka. 


Ayos, kami ang assault squad. Susubukan kong kumuha ng 
bidyo para sa bawat galaw ng mga kasamang ka-iskwad. Ito nga pala 
ang unang beses ko na makakasali sa isang TO, reyd na may putok. 


"Susunod ka lamang sa akin, ha?” paalala sa kin ni Ka Rima, 
bagaman ilang beses na rin kaming nakapag-dry run ng aming 
gagawin sa aktuwal. Kaya kahit kabado ay lagi kong itinatatak sa 
aking isip ang napagpraktisan naming abante habang namumutok. At 
ako, abante habang nagbibidyo. 


May 10 metro na lang sa amin ang layo ng target na bahay- 
kampuhan ng mga sundalo. Mga nakaupo na kami at naghihintay na 
lang ng signal fire. 


Pang! Pang! 


Agad-agad akong tumakbo paunahan sa may “kober” na 
kakasibol pa lang na puno ng niyog. Teka, hindi dapat ako magtagal 
dito. Kaya kasabay na itinapat ko nang maayos ang camera sa 
eksena ay iginala 
ko nang mabilis ang 
mata ko. 


Praaakkk! 
Praaakkk! 


Nakita ko 
yung ka-buddy ko 
nasa kabilang puno 
na. Lumingon naman 

sa akin si Ka Rima at nagbigay ng hudyat na umabante ako habang 
namumutok ang mga kasama. 


Pagsalimbay ng putok ng mga kasama ay umabante ako sa 
pwesto ni Ka Rima na puno at siya namay lumiban sa kabila, sa may 
poso na semento ang dingding. Isa pang hagot na high crawi-takbo 
ang ginawa ko papunta sa may poso. 


Praaakkk! Praaakkk! Kablammm! 
Walang kakaba-kabang namutok mula sa pwestong 'yon si Ka 
Rima. Pagsabay ulit sa putok ng mga kasama ay umabante naman 


kami sa kasunod na trensera na kural ng mga baboy, sementado din 
yun. 


Praaakkk! 


Hingal man ako ay maiging nakuhaan ko ng bidyo ang ilang 
mga ka-iskwad, dahil relatibong malawak ang trensera namin. 


Praaakkk! Praaakkk! Plok! 

Praaakkk! 

May namumutok ding kaaway mula sa kanilang bahay, 
tumatama sa sementadong dingding ng kural ang mga bala. 

Praaakkk! 

Ganting putok ng mga kasama. May nasirang baril sa aming 
tim, kaya habang nag-aayos ng sariling baril ang kasama ay iniradyo 


ito ni Ka Rima at narinig kong magpapadala ng reinforce na machine 
gun at isa pang baril sa aming pwesto. 

Boom! Praaakkk! 


Nagpasukuan na sa kaaway ngunit may isa o dalawa pang 
buhay na kaaway at nag-uusap sa loob ng bahay at gumaganting 
putok. Praaakkk! 


Nasa labas na ng kural sina Ka Rima at kinuha ang pusisyong 
malapit sa bakod ng bahay ng kaaway. 


Nagpatuloy ang ilan pang pamumutok at pagsabog hanggang 
sa nagdesisyon ang kumand na iatras na ang tropa dahil sa inabot 
na tagal ng labanan. 


Nakapagmaniobra naman ang buong tropa papunta sa 
bahaging likuran papuntang RPhan' Wala na ang kaba. Wala na 
ring charge ang battery ng camera kaya hindi ko na nakuhaan ang 
padulong bahaging yun ng labanan. 


Bagamat nakakapagod ay nakahinga din ako ng malalim 
dahil naisagawa namin ang pagdurog sa kaaway na instrumento 
ng mga kapitalistang sumisira ng kalikasan para sa tubo. Tiyak na 
malalamig na bangkay ang dadatnan doon ng mga reinforcement 
nila. 


a... 


Malamig ang panahon ngayon. Panahon din ng mainit na 
pagdiriwang at pagkikita ng mga mahal sa buhay, mga kasama mula 
sa lungsod, at mga masa sa lokal na hindi magkamayaw sa takdang 
gawain at pangangamusta. 


Dumalaw ang aking kapamilya sa araw ng anibersaryo ng 
Partido. Gayundin ang kapamilya ng iba pang mga kasama. 

Sa pagtatapos ng matagumpay na programa, nakakatuwa't 
mukhang palagay ang aking ina na aalis sila't uuwi nang yumakap pa 
ito kay Ka Rima. Naghabilin ba. 


"Kayo nang bahala sa anak ko...” ang hindi pa siguro alam ng 
aking ina, higit pa sa akin na minsang nakaka-buddy ni Ka Rima ang 
inaalagaan at iniingatan nito. 


Marami pang mga anak at kasama sa rebolusyon si Ka 


Rima kung kaya nananatiling matatag ang tulad niyang kumandera 
atina. "Ar 


1 RPhan o RP - rallying point 

RevD 
NI KA KULAS, DAGITAB 2017 


ALAS KWATRO NG 
UMAGA--GINISING ako ng 
OD' sa aming pormasyon para 
magpak-ap na at ayusin na 
ang mga gamit ko para sa 
aming pag-alis sa pwesto. 
Bumangon na agad ako at 
kagyat na inayos ang aking 
hinigaan at pumunta sa kusina 
upang kumuha ng kape. 


Naalala ko ang mga 
lumipas na araw ng aming 
mga dry run, paghahanda 
at pagpapamilyarisa. Iba't 
ibang mga senaryo rin 
ang aming pinag-aralan at 
isinagawa. Nakapaglunsad 
pa kami ng pagsasanay sa 
mga kalahok na kasama. 
Marami ring natutunan ang 
lahat sa mga kasong-aralin 
ng iba't ibang katulad na operasyon sa aming isasagawang taktikal na 
opensiba. Bukod sa lakas ng loob, babaunin namin ang lahat ng ito 
sa pagsabak namin sa operasyong aming ilulunsad. At tulad ng ibang 
mga matatagumpay na operasyon, ito ang magbibigay sa amin ng 
kumpyansang mapagtatagumpayan namin ang TO. 

Maagang bumangon ang mga magluluto, pagdating ko sa 
kusina ay may sinaing na at niluluto na lamang ang aming ulam. 
Samantala, unti-unti nang naggigiba ng mga kubo at nag-aayos ng 
mga gamit ang ibang mga kasama. 


ALAS DIYES NG UMAGA--NAKAHANDA na ako, nagiba ko na ang 
aking kubo, kumain na ng almusal at tumulong sa pagpapak-ap ng 
mga gamit kusina. Sa kabila ng pag-iisip ng maaaring kahinatnan ng 
ilulunsad naming operasyon, naging maayos ang aking tulog kagabi at 
maagang gumising para ihanda ang aking mga ganit. 


Inihabol ko pa ang pagcha-charge ng kamera kagabi na 
gagamitin ko sa pagkuha ng TO. Inayos ko rin ang iiwanan kong gamit 
para magpagaan at inihanda ang aking mga dadalhin sa aming magiging 
atrasan. Inihanda ko na ang sarili kong mag-aatrasan kami ng halos 
dalawang araw kung sakaling mangyari ang senaryo na magkakaroon 
ng labanan o mabilis na makakatunog ang kaaway. Tiningnan ko pa 
kung kumpleto ang mga suplay na dadalhin ko para rito. 


Bago umalis sa aming staging area, pinatsek muna ng aming 
kumander ang lahat ng aming dadalhing gamit. Kahapon, tiningnan 
kung puputok ang lahat ng mga baril. Tiniyak ang mga gagamiting 
granada, command detonated explosives, radyong pangkomunikasyon 
at iba pang gamit. Medyo mahaba pa ang lalakarin namin papunta sa 
lugar kung saan kami sasakay papunta sa aming target. 

ALAS ONSE --KAILANGAN na naming magmadali, dapat nga ay 
naglalakad na kami. Dun na kami mag-tatanghalian sa terminal namin, 
dun na kami magbibihis ng unipormeng gagamiting panlinlang sa mga 
security guard ng aming target at dun na rin gaganapin ang aming 
huling briefing. 


Habang naglalakad, hindi ko iniinda ang init ng sikat ng araw 
at banas ng panahon. Pananabik na may kaunting kaba ang aking 

nararamdaman. Tulad ng marami kong kasama, unang TO ko ito mula 
noong ako'y magpultaym sa hukbo. Ang iniisip ko at tinatandaan ay 
ang aking gagawin sa iba't ibang senaryong pinag-aralan namin. 


ALA UNA--NAKARATING na kami sa aming huling terminal, dali- 
dali kong inayos ang mga dala ko. Inilabas ko ang mga ipapatagong 
gamit, kasama ang aking bota. Isinama ko ang mga ito sa gamit 
ng ibang mga kasama. Nagbihis na ko at nagsuot ng combat shoes. 
Ilang sandali lang ay dumating na ang aming tanghalian at babaunin. 
Pagkakain, tinangka kong magpahinga saglit. Inisip kong pagkasakay 
sa sasakyan ay hindi na ko makakatulog at kung sakali man ay 
hihirapin na kong makatulog kung matutuloy ang aming atrasan ng 
dalawang araw na lakad. 


Hindi nako nakaidlip pa. Pinilit kong matulog kahit saglit 
ngunit dahil sa dami ng iniisip ay hindi na 'ko nakaidlip. Pagkarating ng 
mga hinihintay namin, naghuling briefing na kami. 


ALAS KWATRO--DUMATING na ang mga sasakyan. Sa unang 
van ako sasakay para sa dokumentasyon. Kasunod kami sa sasakyan 
ng blocking force. Mabilis na kumilos ang lahat papunta sa mga 
sasakyan. Pagkasakay ng lahat ay bumyahe na kami papunta sa 
aming target. 


ALAS SAIS--NAKARATING kami sa tarangkahan ng irereyd 
na Command Post ng Selective Security Agency. Matagal nang 
inirereklamo ng mamamayan ang nasabing security agency dahil 
ginagamit ito ng SM Development Corporation upang dahasin at 
palayasin ang mga magsasaka sa kanilang mga lupang sakahan na 
planong idebelop ng SMDC. Sila ang nagbubunot ng mga tanim ng 
mga magsasaka, nangwawasak ng mga ulingan at nananakot sa 
mamamayan. Mula nang ireklamo ang security agency, kagyat itong 
pinagtuunan ng pansin ng Bagong Hukbong Bayan. Kinalap ng Pulang 

hukbo ang mga kinakailangang paniktik mula rin mismo sa mga masang 
inoorganisa sa erya. 


Dali-daling bumaba sa sasakyan ang lahat ng mga kasama at 
sa loob lamang ng ilang minuto ay nakontrol na ang target. Kagyat 
na nakapwesto ang mga kasama sa kari- kanilang mga AOR”. Hindi 
na nakaparlaban pa ang mga security guard nang nagdeklara na 
ng "REYD ITO”, "MGA NPA KAML. Tinipon ang lahat ng naka-duty na 
security guard at pinadapa sa likurang bahagi ng compound. 


Kagyat na nakuha ang malaking bulto ng mga armas at bala 
na nasa Command Post. Hinalughog namin ang buong Command Post. 
Pinasok namin ang lahat ng kwarto at opisina. Sinamsam ang lahat ng 
gamit militar at pangkomunikasyon. 


ALAS SYETE--PINUNTAHAN ang kasunod na target, ang 
compound ng Costa del Hamilo Inc. Estate Management Group ng 
malaking burgesyang kumprador na si Henry Sy. 


Kagyat na nakapasok ng compound, nakontrol at 
nadisarmahan ang mga nakaduty na mga security guard. Pinuntahan 
ng mga kasama ang kani-kanilang AOR. Tinipon ang lahat ng 
mga sibilyan at mga personel na nasa loob. Tulad ng ginawa sa 
Command Post, hinalughog din ang mga opisina para sa mga armas na 
masasamsam. 


Pagkatapos ng reyd, bumalik lahat ng mga kasama sa kani- 
kanilang mga sasakyan upang umatras na. Nagtatalakay ako sa mga 
naipong mga sibilyan at personel nang tumawag na ng pag-atras 
ang aming kumander. Tumakbo kami ng aking ka-buddy pabalik sa 
aming mga sasakyan upang doon na mag-regroup. Nang matiyak 
na kumpleto na ang lahat ng mga kasama sa mga sasakyan saka 
umandar ang mga ito papunta sa aming aatrasang lugar. 


49 


BTO 


LIGTAS kaming nakaatras na walang natamong pinsala 
sa aming matagumpay na REYD. Bitbit ang lahat ng aming mga 
nasamsam, ngiti sa aming mga labi at mga kwento at karanasan ng isa 
na namang tagumpay ng Bagong Hukbong Bayan. "A7 


1 OD - officer of the day 
2 AOR - area of responsibility 

RAID sA |UMBAGA RANCH 
DIKLAP LITERARY JOURNAL 2023 


t 


MA. 
(5: HIT Papi NAY NN NOW 


La” aaa 


MATAGUMPAY NA NAISAGAWA NG Apolonio Mendoza 
Command - Far South Quezon ang raid sa Tumbaga Ranch 
Barangay Nasalaan, San Francisco noong ika-26 ng Pebrero, 2018. 


Na-overrun sa loob lamang ng 7-minuto ang mga pribadong 


goons sa loob ng rancho. Isinagawa ang raid bilang isang parusa 
sa despotikong panginoong maylupang si James Murray. 


5] 

Tumbaga Ranch 


Ang Tumbaga ranch ay matatagpuan sa dulong timog ng 
Quezon sa bayan ng San Francisco. May lawak itong limang ektarya 
na maisan, ube at malalaking punongkahoy. 


Ang produktong punong kahoy ay dinadala sa Kamaynilaan 
at doon prinoproseso para gawing mamahaling mwebles. 


Kung gaano kaunlad ang kompanya ng mga Murray sa loob 
ng rancho ganoon naman kahirap ang kalagayan ng manggagawang 
bukid sa loob nito. 


Sumasahod lamang ang manggagawa sa sawmill ng P1.25 kada 
bolpit, habang ang mga istap ng kompanya ay may sahod lamang na 
P204 kung regular at P189 kung casual Regular man kung ituring itong 
manggagawa ng kompanya, hindi naman regular ang kanilang sahod. 
Buwanan kung magbyahe ang kanilang bagong manager na si Jimmy 
Peraverde, ngunit depende pa kung may dala pauwi ang manager na 
buwanang sahod nila. Kaya naman resibo na lamang ng utang ang 
natatanggap nila kada buwan. Ang resibong ito ay tala ng utang ng 
manggagawa sa tindahan na pagmamay-ari rin ng kompanya ng Murray. 


Sa ganitong kalagayan, pinapahintuluan naman silang 
makapaghanap ng ibang buyer ng kanilang panapanahong pag-ani ng 
ube pero hindi sila maaring makapagtanim ng mga nakasanayang mga 
panamin gaya ng pagnyunyugan at pagtatanim ng mga gulayin. 


Ang ilan sa mga naninirahan doon ay may YO hanggang 
50 taon na at nananatiling walang karapatan para magkaroon ng 
sariling lupain sa loob ng asyenda ng mga Murray. 

Ang pamilya Murray ay minsan sa isang taon lamang 


makita ng mga manggagawa sa rancho. 

Reyd 


Inilunsad ang naturang raid sa rancho upang parusahan 
ang despotikong pamilya ng Murray sa hindi nila makatarungang 
pamamalakad sa kompanya. Bahagi ng pamamarusa ang pagdis- 
arma sa mga private goons at mga CAFGU na nasa loob ng rancho, 
pagkumpiska ng mga kagamitang-militar at pagsira sa detachment. 


Ang mga makinarya na kagaya ng sawmill at ng dryer ay 
ilan lamang sa mga dapat wasakin upang mapilayan ang operasyon 
ng pagsasamantala ng kompanya ng Murray, ngunit sa kahilingan ng 
masa na huwag ituloy ang planong ito, matalinong pinagpasyahan 
ng mga kumander ng Pulang Hukbo na huwag nang wasakin ang 
mga ito. Mahigpit na lamang na binabalaan ang manager, mga 
CAFGU at ang mga goons na ayusin nila ang pangangasiwa ng 
kompanya para sa ikabubuti ng manggagawang bukid sa rancho. 


Ipinaliwanag sa mga manggagawa na ang kanilang 
pangunahing pangangailangan ay maibibigay ng paghahangad nila 
ng sariling lupa at hindi ng pagpapaalipin nila sa mga Murray. 


Binigyan ng karapatan ng Demokratikong Gubyernong 
Bayan sa pamamagitan ng Bagong Hukbong Bayan ang mga 
magsasaka sa loob ng rancho na gamitin at paunlarin ang lupang 
sakahan, imbitahan ang mga kamag-anak at ang kanilang kapwa 
magsasaka sa labas ng rancho na pagtulung-tulungang linangin 
ang lupang sa baka lamang inilaan ng mga Murray at organisahin 
ang kanilang mga sarili upang makapagpalaki at makapagpalakas 
ng pwersang makapagpapabagsak sa paghahari ng dayuhang 
pamilang Murray. Ipinaunawa naman sa mga goons na mga 
manggagawa rin sa loob ng rancho na mali ang pagpaling nila ng 
suporta sa panginoong maylupang si Murray. Ginagamit lamang 
sila nito upang paghiwalayin ang pangunahing pwersang maaring 
magpabagsak sa kanila. 

Habang hindi naman kinakailangan ng reaksyunaryong 
hukbo at mga gamit-militar sa isang lupang sakahan, nililikha ng 
pamilang Murray ang kondisyon upang takutin ang magsasaka at 
manggagawa sa loob ng kompanya upang manikluhod sa kanila. 


Binabalaan kasama ang manager na si Jimmy Periaverde 
na kapag nanatili ang kanilang mapagsamantalang pamamalakad 
sa manggagawa sa loob, ay hindi imposible sa Bagong Hukbong 
Bayan na balikan ang rancho para muling isagawa ang 
pamamarusa sa mga utitang goons at CAFGU sa rancho, ngunit 
sa pagbalik ng yunit ng Pulang mandirigma ay katuwang na ang 
masa sa loob ng rancho. 


Nagpasalamat ang masa at ang mga manggagawa sa Pulang 
mandirigma sa isinagawang raid. Maige nga raw at nalaman nila ang 
sistema ng pamamalakad ng pamilyang Murray sa kanila. Umaasa 
ang masa sa muling pagbalik ng yunit ng Hukbong Bayan sa rancho 
para sa tuluy-tuloy na pagpapaunlad ng lupang sakahan sa rancho 
ng mga Murray. "r7 

AmMBUus sA BACONG ILAYA 
KALATAS 2018 


MALIWANAG PA ANG BUWAN nang dumating kami sa 
lugar na iyon. Tinanong ko ang aking ka-buddy na CO kung 
nasaan na kami. 


"Dito na tayo sa sayt. Bacong Ilaya, bulong niya. 


Tila mga ibong nagambala at biglang nagsiliparan at 
nawala ang lahat ng pagod at sakit ng katawan na aking 
naramdaman buhat ng ilang gabing lakaran papuntang ambush 
site. 


Ibinaba ko ang aking bag at inilabas mula roon ang 
kamera para sa dokumentasyon ng aming isasagawang 
opensiba. Ikinabit ko iyon sa aking amopots at inihanda ang 
sarili. Unang TO ko ito, naisip ko, kaya kailangang husayan. 


Mula sa aming pwesto ay tanaw ang mga sasakyang 
dumaraan sa hi-way. Mabibilis ang mga iyong tanging 
nagdudulot ng ingay sa tahimik na gabi. 


Aktong nagkakabit na ng bomba ang mga kasama nang 
magsabi ang CO na may dadaang isang sasakyan ng kaaway. 
Dahil kararating pa lamang sa sayt at hindi pa tapos ang mga 
paghahanda, pinalampas muna ang sasakyan. Pinapalad ata 
ang mga sakay nyon ngayong gabi, sabi ko sa sarili. 

Target naming bigwasan ang 85th IBPA na libu- 
libong mamamayan na at kanilang kabuhayan at ari-arian 
ang pininsala. Tulad ko, marami ring mga kasama ang 
unang karanasang TO ito. Sisingilin ng mga magigiting na 
kabataang Pulang mandirigma ang pasista at teroristang AFP 
sa kaliwa't kanang mga paglabag nila sa karapatang pantao 
ng mamamayan. Bitbit sa alaala ng marami sa amin ang 
kahayupang ginawa ng militar sa Nasugbu 14 at sa iba pang 
kasamang namartir sa berdugong kamay ng kaaway. 


Nag-antabay pa kami ng susunod na sasakyan ng 
kaaway na dadaan. Salitan sa pagpapahinga at pagbabantay 
ang mga kasama. Lumalalim at lumalamig na ang gabi. Kahit 
ako ay dinalaw na rin ng antok. 


Alas-kwatro na ng madaling-araw nang gisingin ako 
ng isa ko pang ka-buddy na adjutant ng CO. Huling sasakyan 
na iyon na dumaan noong gabi. Tumayo ako at tumingin sa 
kalsada. Tahimik. Wala nang gaanong dumaraang sasakyan. 


Tumagal pa ang aming paghihintay hanggang sa 
magbukang-liwayway. Matingkad na pula ang sikat ng araw sa 
ibabaw ng asul na kalangitan. 


PASADO ALAS-NWEBE nang mapabalikwas mula sa 
pagkakaupo ang CO at sumigaw: “Pasa-handa! Plan Al! Isang 
sasakyan!” 


Kanya-kanyang relay ng ulat ang mga iskwad lider sa 


kanilang mga mandirigma. Nagsipaghanda na ang mga kasama. 
Inantabayanan ang paparating. 

Maya-maya'y tumunog ang radyo ng CO. Ulat- 
kumpirmasyon mula sa blocking force: “Nariyan na! Isang 
sasakyan! Walang sibilyang kasunod! Inyo na yan!" 


Nagtanong naman ang IL ng Baking, "Ang sibilyang 
naglalaba ba sa posoy nakaalis na?" 


"Oo, wala na riyan. Kinumpirma na ng Abe,” tugon ng CO 
habang hawak ang wire para sa pagpapasabog ng bomba. 


Papasok na ang target na sasakyan sa ambush site 
nang mag-ulat sa radyo ang IL ng Kaloy: “May sibilyang 
kasalubong!” 

"Wag papuputukan ang sibilyan!” atas ng CO. 

Nakapasok na ang trak ng militar pero hindi pa 
nakalalabas ang dyip at tricycle ng masa sa sayt. Nang 
makatiyak ang Abe na hindi na mahahagip ang masa, dagli 
itong nag-signal fire at inihatid ng mga putok ng baril ang trak 
ng kaaway papuntang gitna ng kalsada. 

Pak! Pak! Pak! Pang! Pang! 

Boooooom! Booo000m! 

Dumagundong ang sunud-sunod na mga pagsabog. 
Dumaluyong ang sunud-sunod na mga putok. Tilamsikan ang 


lupa. Pinuno ng usok at abo ang paligid. 


Pak! Pak! Pak! Pak! Pang! Pang! 

Kahit ang Kaloy ay nagpapaputok na rin at 
nakapagpasabog na ng kanilang bomba. Gumanti ng putok 
ang kaaway bago makalabas sa killing zone. Ngunit, tulad ng 
lagi nilang ginagawa kapag sila'y nasa depensibang pusisyon, 
namumutok sila nang walang tiyak na target. Basta lamang 
makapagpaputok. Kung kaya, walang kaswalting natamo ang 
mga Pulang mandirigma ng BHB sa nasabing opensiba. 


Dito ko higit na napatunayan ang kawastuhan ng 
pagpapatuloy ko sa rebolusyon. Nasaksihan ko ang kapugay- 
pugay na diwa ng mga kasama sa pag-una at pagsaalang- 
alang sa kaligtasan ng sibilyan. Hindi na baleng hindi matuloy 
ang TO basta't walang sibilyang madadamay. Naglilingkod ang 
Bagong Hukbong Bayan sa masa kaya hindi nito maaatim na 
saktan ang mga inosenteng sibilyan. Kagyat ding nagpaabot ng 
puna at tulong-danyos sa mga sibilyang nagalusan sa ambus 
ang rebolusyonaryong kilusan. 


Napatunayan ko rin mula sa karanasang ito ang 
kabuktutan ng ipinamamarali ni Duterte na maling landas ang 
pagsapi sa BHB naming mga kabataan. Hindi pagsasayang 
ng oras at panahon ang paglilingkod sa sambayanan. Dahil 
sa namalas ng sarili kong mga mata ang mataas na diwa 
ng rebolusyonaryong pagtitimpi at disiplina ng mga Pulang 
mandirigma, hindi ko kailanman pinagsisisihan ang pagsapi ko sa 
BHB. 


Lima ang patay at apat ang sugatang kaaway sa 
opensibang iyon. Tagumpay ito para sa Pulang hukbo at buong 
rebolusyonaryong kilusan at hindi matatawaran ang bagong 
karanasang nakamit ng mga bagong kasapi ng BHB. 

Sa pag-atras, hindi alintana ang pagod sa lakaran dahil 
sa nagampanang mga tungkulin sa matagumpay na TO. Ayon 
pa sa kwento ng blocking force, may masa pang tumulong sa 
kanila sa paghaharang sa mga sasakyan ng sibilyang gustong 
dumaan sa gitna ng nagpapatuloy na putukan. Salaminan ito 
ng malawak na pagsuporta ng masang lokal sa kanilang Pulang 
hukbo. Matapos ang TO, tiyak ang tuluy- tuloy na paglawak 
ng baseng masa gayundin ng kasapian ng Bagong Hukbong 
Bayan. "Ar 

Revo sA Monte ROCK 
NI KA CIELO, DAGITAB 2019 


LIMANG ARAW NANG TULOY ang ulan noon buhat ng 
bagyong Karding. Nasa last terminal kami para sa TO at 
namumroblema sa sasakyan dahil mahihirapan daw sa baha. 


Matinding pagbaha na ang dinaranas noong panahong 
iyon ng mga komunidad sa San Mateo at Rodriguez sa Rizal. 
At tulad ng kadalasang nangyayari, pati ang mga katabing 
syudad sa Metro Manila katulad ng Marikina. Abot-dibdib na 
ang baha sa ilang mga komunidad at halos languyin na ng mga 
residente. Pinapasok ng tubig ang mga tahanan, na malaking 
kapinsalaan sa mga ari-arian at kabuhayan nila. 

Matagal na itong idinadaing ng mga residente ng mga 
nasabing lugar. Lalo na ang mga taga-Rizal, na matagal nang 
nagrereklamo sa lokal na gubyerno ng probinsya upang ipasara 
ang mga quarry rito. 


Isa sa mga quarry na iyon ang Monte Rock Corporation 
na pag-aari ng pamilya Ignacio. Malaking bahagi na ng 
kabundukan ang kinalbo nito at naging isang malaking dahilan 
ng pagguho ng lupa at malubhang pagbaha sa San Mateo at 
Rodriguez sa Rizal at Marikina sa Metro Manila. 


Kaya naman kahit kasagsagan ng tag-ulan at baha at 
kahit may aberya sa transportasyon, hindi kami nawalan ng 
loob, Tuloy ang TO!” Lalo rin lamang pinagtibay ng kalagayan 
ang kawastuhan ng ilulunsad na reyd. 


Sa huling araw sa last terminal, nagpasya ang kumand 
na mag-aayos na lang ulit ng sasakyan. Nakuha na rin namin 
ang mga damit at sapatos at ipinamahagi ang mga ito sa mga 
kasama. 


Agosto 12, araw ng TO. Wala nang gaanong aberya 
noon bago mag-TO. Umabante kami papalapit sa target ng 
alas dos. Tinawid namin ang bahang sapa at tumigil sa isang 
kubo malapit sa kalsada. Dito kami binriping ng CO namin, si Ka 
Aron. Dito na rin kami nagsuot ng aming mga uniporme. 


Sa oras na ito, wala pa rin kaming magagamit na 
sasakyan papunta sa target. Kaya sa mga nalalabing saglit, 
humingi kami ng tulong sa masa sa lugar. Mga drayber ng 
trak ang aming nilapitan. Nagpakilala kaming mga NPA at 
ipinaliwanag ang layunin ng plano naming TO. 

"Maganda nga kung ipatigil niyo 'yan! Perwisyo talaga 
ang dulot niyang mga quarry” sabi ni Kuya Rey, drayber ng 
trak. 


"Kailangan sana namin ng sasakyan at ng maghahatid 
para mas mabilis kaming makarating doon,” sabi ni Ka Aron. 


Walang pag-aalinlangang pumayag si Kuya Rey. 
Kinausap din niya ang isang drayber para sa isa pang trak na 
magsasakay ng iba pang mga kasama. 


Nagkumand si Ka Aron ng pagsakay sa dalawang 
trak. Pumasok na kami sa sasakyan at ihinatid kami ng mga 
nakatuwang na masa sa quarry ng Monte Rock. Habang 
nagmamaneho, kinukwento naman ni Kuya Rey ang kalagayan 
nila sa araw-araw na trabaho nila bilang drayber ng trak. 


Agosto 12, 2018 
4:29 PM 

Bumaba kami nang may distansya sa gate ng quarry at 
naglakad sa kalsada papunta sa gate, nakabihis-pulis, habang 
papalakas ang ulan. 


Alas kwatro kami nakadikit sa mga guwardiya. 


"Magandang hapon!” bati ni Ka Aron nang makadikit ang 
unang tim sa dalawang guwardiya sa gate. 


Parang tore siyang kaharap ng guwardiya sa tangkad 
at laki ng katawan. Tactical inspection.” 


"Siri Ang tindi ng lakas ng ulan eh!” gulantang na sinabi 
ng isa habang nagmamadaling magsuot ng uniporme niya. 
Kinabahan siguro't biglang may kaharap nang pulis. 

"Sino ang OIC' niyo?” tanong ni Ka Aron sa kanila 
alinsunod sa dry-run namin. Kinukuha naman ng mga 
kasamang nagpapanggap na pulis ang armas at ibang gamit- 
militar ng mga guwardiya. 

"Wala po, sir,” sagot ng mas matandang guwardiya. 

"Sino ang deputy?” sunod na tanong ni Ka Aron. 

"Ah, kami..ano lang kami..” paputol-putol na sagot ng isa. 

Pagkakuha ng kanilang armas, nagpakilala na kami. 

"Hindi kami mga pulis, mga NPA kami. Nandito kami 


para ipatigil ang kumpanya ng quarry na ito,” sabi ni Ka Aron. 

Pinasama ang mga guwardiya sa iba pang masa na 
titipunin para sa pulong. Pinaabante naman ang iskwad na 
maghahalughog at sisira sa mga kagamitan ng kumpanya upang 
paralisahin ang operasyon nito. 


Ipinaliwanag sa mga empleyado ng kumpanya ang 
ginagawang paninira ng mga quarry sa kalikasan at ang 
malaking epekto nito sa mga kabahayan sa palibot ng 
probinsya ng Rizal, pati na rin ang mababang sahod sa mga 
empleyado ng kumpanya. 


"Sana nga nakita niyo yung boss namin eh! Makaharap 
niyo sana! Pinahihirapan talaga kami non!” sabi ng isang 
empleyado. 


Alas sais ng gabi natapos ang reyd. 
"Mabuhay ang Bagong Hukbong Bayan!" 


"Mabuhay ang Partido Komunista ng Pilipinas!” sigaw 
namin habang paatras. 


Mahigit-kumulang 100 milyong piso ang halaga ng mga 
sinira ng NPA na pag-aari ng Monte Rock. Ang pinsalang ito 
ang nagtiyak ng pagkalugi at pagkaantala ng operasyon ng 
kumpanya sa quarry. 


Tatlong araw makalipas ang reyd, nakaatras na kami sa 


malayo. Wala pa rin kaming naririnig na balita sa radyo hinggil 
doon. Ang hindi namin alam, labis na palang ipinagbunyi ng 

masa noong sumunod na mga araw ang tagumpay ng reyd sa 
Monte Rock. 


Umingay sa mga balita sa radyo, TV at lalo sa social 
media ang isinagawa naming reyd. 


"Buti pa ang NPA, nakakapagpasara ng quarry,” sabi raw 
ng isang commentator sa radyo. 


Baha naman ng comments at posts sa Facebock: 

"Yung gubyerno hindi mapasara 'yang mga quarry!" 
"May lagay kasi 'yang mga 'yan kaya hindi ipinapasara.” 
"NPA pala ang kailangan para mapasara 'yan eh!" 

"Buti pa ang NPA!" 


Hindi lamang malaking pinsala sa quarry ng Monte 
Rock ang dinulot ng reyd. Lubos nitong nilantad ang 
kakuparan at kapalpakan ng reaksyunaryong gubyerno sa 
pagtugon sa kahilingan ng mamamayan. Ipinakitang huwad 
ang pangangalaga nito sa kalikasan kahit na malubha ang 
sinasapit ng mamamayan sa mga bagyo, habang pinapaburan 


at pinoprotektahan ang malalaking korporasyon sa quarry at 
minahan. 


Ipinakita ang sinseridad at kakayahan ng Partido 
Komunista ng Pilipinas at Bagong Hukbong Bayan sa Rizal na 


pangalagaan at isulong ang interes ng masang pinaglilingkuran 
nito. "Ar 


1 OIC - officer-in-charge 

ANG MAHALAGANG 


LARAD NI KA LIBWA 
NI KA JIMBOY, KALATAS 2020 


NAGHAHANDA SI KA LIBWA para sa kanyang mahalagang 
lakad. 


Dahan-dahang itinali sa bewang ang kanyang futol' at 
kinuha ang kanyang bay-ungar” at isinukbit sa kanyang kaliwang 
balikat habang sa kanan naman ang kanyang air gun. Alam na ng 
kanyang babay” at dalawang anak kung saan siya pupunta. 


"Aho maglahawan punta sa mga kaufod (Maglalakad ako 
papunta sa mga kasama),” sabi ni Ka Libwa. 


"Ala suge (Hala, sige)!” tugon ng kanyang babay at 
pinabaunan siya ng bundo ng kanyang dalawang anak. 


Habang tinatahak ni Ka Libwa ang masukal na daan at 
tinatawid ang maliliit na sapa, pinag-iisipan na niya ang mga 
sikretong daan at atrasan na maaaring gamitin ng mga kasama. Sa 
lalim ng kanyang pag-iisip, hindi na niya namalayan na malapit na 
pala siya sa bahay na tinutuluyan ng mga kasama. 


Isang masayang kumustahan kasabay ang pagdaop ng 
kanilang palad. 


"Pahinga po muna kayo,” sambit ng tim lider na si Ka 
Bembol. Nagpainit ng tubig si Ka Jim upang makapagkape sila. 
Nagbabantay sa labas ng bahay si Ka Oriel habang nagpupulong 
ang mga kasama. 


66 


MGA RUIENTO NG TARTIKAL NA OPENSIBA SA TR 


Pinagkwentuhan nila ang kalagayan ng mga komunidad na 
pinaglunsaran ng RCSPO" at FMO” ng kaaway. Ayon kay Ka Libwa, 
binubugbog ang mga katutubo, kinulong sa kampo nang ilang araw, 
pinipilit na sumuko, may mga tinortyur at maging mga sityo lider ay 
inaresto, ininteroga at pinahirapan. Lalong nagalit ang mga kasama 
sa ibinahagi ni Ka Libwa. 


Kinabukasan matapos ang almusal, lumarga na ang 
tim kasama si Ka Libwa. Tahimik at maingat ang kanilang mga 
hakbang. Sumisenyas lang kung nais nilang magpahinga o uminom 
sa daan. 


Iginiya sila ni Ka Libwa sa lihim na daan hanggang sa 
makarating sa kanyang bahay. 


Sinalubong sila ng pamilya ni Ka Libwa. Nag-alok ang babay 
ni Ka Libwa ng mainit na bundo. Habang kumakain, pinag-usapan 
na nila ang plano sa operasyon. Nagkaisa sila na isama si Ka RD at 
Ka Dolinog, anak ni Ka Libwa, para makatulong. Sina Ka Libwa, Ka 
RD at Ka Dolinog ay mga kasapi ng Milisyang Bayan (MB). 


Malalim na ang gabi nang dumating sina Ka RD at Ka 
Dolinog. Lumipas nang mapayapa ang gabi. Ang tanging maririnig 
lang ay ang mga panggabing ibon at mga kulisap na sinasabayan 
ng pagaspas ng hanging amihan. 


Isang malamig na umaga ang dumatal. Maya-mayay 
naghain na ng almusal na bundo ang babay ni Ka Libwa. 


Matapos kumain, nagpulong ang tim kasama ang tatlong 
MB. Ang babay at mga anak ni Ka Libwa ang nagbabantay at 
naghahanda ng pananghalian. Si Ka RD ang isasama ng tim sa sayt 
habang si Ka Libwa ang maghahanda ng kanilang atrasan. Si Ka 
Dolinog naman ang makikiramdam sa reaksyon ng masa at kaaway. 

"Ngayon lang ako hahawak ng baril,” tuwang-tuwang sambit 
ni Ka RD. 


Alas tres ng hapon, narinig nila ang ugong ng helikopter. 
Dali-dali nilang inobserbahan ang lipad nito. Mababa na ito. Biglang 
umimik si Ka RD, "Mga kasama, ang hagip kong balita ay ngayong 
Sabado lilipad ulit ang heli.” 


Napaisip ang mga kasama. Ano'ng aktibidad mayroon sa sityo? 


Ika-9 ng Enero, alas syete ng umaga, naglakad ang tim. 
Humiwalay na si Ka Libwa sa apat niyang kasama. Mabagal, 
maingat ang bawat hakbang ng tim. Pasikot-sikot ang kanilang 
dinaanan upang maging lihim ang pagdikit sa kaaway. 


Habang naglalakad, nakita nila ang bakas ng kaaway. Saglit 
na tumigil ang tim upang pag-aralan ang bakas. Bago pa lang ang 
bakas kaya doble ingat ang tim nang muli silang lumakad. Nang 
makarating sa sayt, siniyasat muna ito ni Ka RD. 

Ilang minuto lang bumalik na si Ka RD. “Clear ang pwesto. 
Hindi pa nararating ng recon ng kaaway!" 


"Maganda!" tugon ni Ka Bembol at pumakat na sila. May ubo 
si Ka Oriel kaya pinaalalahanan siya ni Ka Bembol na gawan nang 
paraan na hindi marinig ang kanyang ubo. 


Habang nakapakat, nasuri ni Ka Bembol na hindi kita ang 
target na kaaway. “Humanap tayo ng bagong sayt,” atas ni Ka 
Bembol kay Ka RD. 


Pagbalik ni Ka RD lumipat na sila sa bagong pwestuhan. 
Pagdating sa naturang pwesto, muli silang pumakat. Nag-obserba. 
Nakita nilang maraming masa. Halo ang mga matanda at bata pero 
mas marami ang mga bata. 

"Hindi natin pwedeng barilin ang kaaway sa baba, 
madadamay ang mga masa,” wika ni Ka Bembol. 


Napaisip ang tim. laatras na ba ang operasyon? 


Nakarinig sila ng ugong ng helikopter. Nagtinginan sina Ka 
Bembol at Ka Jim. Nagbago ang plano. 


"Wag na nating isnaypin ang kaaway, bagkus ang heli na 
ang ating babarilin. Paglampas dito sa ating pwesto saka natin 
banatan.” atas ni Ka Bembol. 


Dumaan na ang helikopter, sinipat ito ni Ka Bembol at saka 
nagpakawala ng signal fire. PAK! Sumunod naman sina Ka Jim, Ka 
Oriel at Ka RD. PAK! PAK! PAK! 


Maya-mayay nagkumand na si Ka Bembol ng "Atras". 
Kasabay ng kanilang pag-atras ang pagtalilis ng helikopter at 
makalipas ng ilang minuto ay gumanti nang walang patumanggang 
pamamaril ang mga kaaway. 


PAK! PAK! PAK! BRATTTT! BRATTT!.. 


Muling binagtas ng tim ang mga pasikut-sikot na daan at 
maliliit na sapa. Dobleng ingat ang kailangang ipatupad. Malayo 
pa'y tanaw ng tim si Ka Libwa na sagad sa panga ang ngiti sa 
paghihintay. Nakahanda na rin ang mainit na pagkain para sa 
pagod na pagod na mga kasama. Matapos ang kainan, masayang 
nagkwentuhan ang tim at si Ka Libwa. May mga dumating na rin na 
masa. 


"Ano'ng nangyari mga kasama?” tanong ni Ka Libwa. 
"Tumalilis ang helikopter,” sagot ni Ka Oriel. 

Malakas na tawa ang tugon ni Ka Libwa, “Ngayon lang ako 
nakarinig ng ganyang kuwento. Yabay (Ayos)! Kaya palang itaboy 
ang kinatatakutan na heli.” 


Malalim na ang gabi nang dumating si Ka Dolinog. Kagyat 
siyang nag-ulat. “Mga kasama, lumabas na ang mga kaaway, 
kasama ang matataas na opisyal. Kaso hindi na sila sumakay ng 
heli. Naglakad sila.” 


"Nabalitaan mo na ba ang nangyari?” tanong ng mga 
kasama. 


"Ala (Oo)!” nakangiting sagot ni Ka Dolinog. “Sabi pala 
ng mga masa, salamat at hindi sila nadamay nang barilin ang 
helikopter.” 

Walang pagsidlan ang tuwa ng tim sa ibinalita ni Ka Dolinog. 
Nang gabing iyon muling nagpasalamat ang tim kina Ka Libwa at 
Ka Dolinog. “Pasabi rin sa lahat ng masa, dahol fagmana-mana 
(maraming salamat.” 


Kinabukasan, sinalubong sila ng isang malamig na umaga at 
maliwanag na bukang liwayway. 


"Malapit na nga pala ang anibersaryo ng Bagong Hukbong 
Bayan!” sambit nila sa kanilang mga sarili. 


Muling naglakbay ang tim na hindi alintana ang pagod, 
uhaw at gutom bitbit ang kanilang panibagong karanasan at 
panibagong tagumpay! "Ar 


1 futol - itak 

2 bay-ungan - bag 

3 babay - asawang babae 

4 RCSPO - retooled community support program operations 
5 FMO - focused military operations 

TAGUMPAY NG BJTO! 
NI KA HUNTER, SIBAT 2023 


MAHABANG LAKARAN SA MATATARIK na gulod ang 
dinaanan. Mabigat na backpack ang pasan. Maulan at malamok na 
magdamag ang kinasanayan. Ayos lang, kung para sa bayan. Tayo 
nang mag-talabantay upang hindi maunahan. 


Tanaw na sa kalayuan ang ilaw ng kabayanan. 


Maya-maya pat papalapit na sa kalsadang semento na 
pagdarausan ng labanan. Dahan-dahan. Sabay takbo nang hindi 
mahagip ng liwanag mula sa mga dumaraang sasakyan. 


Alas onse ng gabi, Setyembre 21. Agad na nagsiyasat ang 
mga kasama at pagkatapos ay pumakat na sa kanya-kanyang 
pormasyon at paborableng posisyon. Bawat isa'y naghukay ng paksol 
at gumawa ng mga sand bag habang ang ibay pumwesto sa mga 
malalaking puno upang magkober. 


Pagputok ng liwanag, nananatiling mataas ang alerto ng mga 
kasama. Handang mapalaban anumang oras at senaryong maaaring 
maganap. 

Alas onse y media ng umaga, Setyembre 28, paparating na 
ang sasakyan ng kaaway. Lulan ang limang pasistang elemento ng 
Regional Mobile Force Battalion-MIMAROPA na may malalaking kaso 
ng pang-aabuso at paglabag sa karapatang-tao ng mga Mindorefio. 


Bumungad sa pormasyon ng Tres ang mga pasistang kaaway. 

Sumigaw ang Platun Lider, “Pasa handa!” Sabay pinaputok 
ang signal fire na agad nagpahinto sa sasakyan ng kaaway. 
Kasabay ng pagbuhos ng punglo sa unang bugso at pagsabog ng 
mga eksplosibo ang pagkandarapa ng mga pasistang kapulisan para 
mabuhay. 


Gumanti ng ilang putok ang mga kaaway, ngunit bigo silang 
patamaan kahit daplis ang hanay ng Bagong Hukbong Bayan. 


Sugatan at duguan, dinig ang lagatok ng kanilang combat 
boots at ang mando ng reaksyunaryong opisyal na umatras. 
Nagpatapon ang iba sa mataas na bangin ng Mabajo, naghihingalo. 


Umabante na ang assault team, tiniyak na malinis na ang 
paligid. Kinumpiska ang mga kagamitang militar sa iniwanang 
sasakyan at pagkatapos ay sinilaban ang sasakyan ng kaaway. 


p- EN Po) 

Sa perspektiba ng isang kabataang peti-burges na wala pang 
karanasan sa labanan, ito pala ang pakiramdam ng tagumpay. 


Sa pagpaputok ng baril upang ipagtanggol ang mga sibilyang 
walang kalaban-laban sa atake ng mga berdugong sundalo, kasabay 
ng kampanyang ganap na durugin ang kaaway at agawin ang 
pampulitikang kapangyarihan. Handang magbuwis ng buhay kung 
kinakailangan. Walang lugar ang takot at kaba. Ang malinaw, 
walang ibang tanging solusyon kundi ang Demokratikong Rebolusyong 
Bayan. 


Walang nasugatan at napaslang sa ating hanay! Tagumpay 
ang Batayang Taktikal na Opensiba! Ngayon aatras na ang Bagong 
Hukbong Bayan. Tayo'y magmamartsa patungo sa mamamayan 
na ating base. Kakamayan ang masang sabik na parangalan ang 
kanilang hukbo matapos ang labanan. 


Pansamantala tayong aatras matapos ang matagumpay 


na taktikal na opensiba upang maghanda at magpalakas para sa 
susunod na pagdurog sa kaaway. "Ar 

DAGLI 
NI YANG NAKPIL, DAGMANG 2023 


MAALINSANGAN ANG PANAHON NOONG tanghaling iyon. 
Tumatagaktak ang aking pawis. Kay sarap lumangoy sa ilog sa 
ganitong oras! Kaso, naglalakbay kami para sa pinaplano naming 
TO. 


Nasanay na ako sa pagiging vanguard sa paglalakad-- 
nagmamasid, alerto at matalas ang pandama, tinitiyak ang 
paroroonan para sa buong yunit. Handang unang mapalaban, 
handang makauna sa paglaban. 


Regular na daan ang aming binabagtas. Sa kanan ko, 
tanaw ko ang ilog. Sa kaliwa, may daan na tatagpo sa binabagtas 
namin. Dahan-dahan akong umaabante dahil natatagalan ang 
kasunod ko. Sumulyap muli ako sa kanan. Natakpan na ng mga 
bato ang tanaw sanang ilog. Tumingin ako sa kaliwa. Biglang 
nakuha ng pansin ko ang mga taong papalapit. 


Chino ang suot nila, mga naka-kawa at naka-bota. Inuusisa 
ko ang mga mukhang nagmimistulang mga kasama, ngunit wala 
akong makilala. Hinanda ko ang daliri ko sa gatilyo. Isa, dalawa, 
tatlo--bilang ko sa mga nagpapanggap na dire-diretsong dumadaan 
sa kalsada. Walang muwang sa aking presensya. Sumunod ang 
ikaapat na elemento nila at saka lamang ako napansin. 


"Ngeeh, kalaban!” nanginginig niyang sinabi. 


Daglian niyang yinapos ang malaking bato sa tabi ng daan, 
tarantang kumubli habang nakalitaw ang mga brasong tangan ang 

kanyang baril. Naglingunan ang tatlong naunang elemento sa 
kanya. 


PANG! PANG! PANG! 


Nagtakbuhan sila sa magkabilang direksyon nang mamutok 
ako. 


"Kaaway!" pasa ko sa mga kasama sa likod. Tssss... BOOM! 


Mabilis na nakatugon ang mga kasama para labanan ang 
kaaway. 


Kinse minutos bago sumagot ng putok ang kaaway. 
Nakalayo na kami sa panahon iyon, mabilis pero maingat na 
nagmamaniobra sa palayan ng kalapit na masa, ligtas at Walang ni 
anumang pinsala. 


76 


MGA RUIENTO NG TARTIKAL NA OPENSIBA SA TR 


Hingal na hingal kami mula sa engkwentro, pero sa wakas, 
nakarating din kami sa mayor na gulod. Umupo kami upang 
magpahinga. 


Pinakatitingnan ko ang katapat naming pastuhan. Tila may 
gumagalaw sa kugunan. Makalipas ang ilang saglit, naglitawan ang 
mga ulong pangit! Nagtipon sila kadikit ng isang malaking puno, 
wari'y sinasaayos ang kanilang briefing. 


Pinarating ko sa aming iskwad lider ang nakita ko. Di 
namin pinalagpas ang pagkakataon--pagkatapos ng ilang palitan 
at sa kumand ng aming iskwad lider, walang pag-aatubili kaming 
pumusisyon sa gulod. 


RATATATAT! 


Nagulantang ang kaaway nang paulanan namin sila ng bala. 
Nagsitakbuhan sila, nagkalat! Hindi na sila makaganti ng putok. Sa 
sobrang pagkakataranta pay parang mga bolang naggulungan ang 
kaaway pababa ng burol at patungo sa sapa! 


"Atras na!” kumand ng aming iskwad lider. 


Sunod-sunod nang bumaba ang mga kasama ko mula 
sa aming kinatatayuan. "Di ko na napigilang humalakhak nang 
sumulyap ako sa huling sandali at nakita ang kaguluhan ng 
reaksyunaryong sandatahang pwersa. 


Sa pagsagpang namin sa gintong pagkakataong iyon, 
matagumpay naming nasindak ang pasistang 80th IB na mahigit 
isang taon nang naninibasib sa Rizal. Nagtamo ang mga ito ng 
kaswalti, habang ligtas na nakaatras ang aming yurit. 

Sadyang ang tapang ng kaaway ay kaya lang nitong 
ipakita sa mamamayang walang kalaban-laban, ngunit tigreng papel 
itong tumitiklop sa harap ng Bagong Hukbong Bayan. "A7 


Aksyong militar sa Brgy. Puray, Rodriguez, Rizal noong Agosto 2020 sa 
kwento nina Ka Akon at Ka Romnick 'Ka Fighter” Gardose. 

AMBUS 
NI V. SANGGANGBAYAN, UNANG INILATHALA SA BTO 


PARANG SANTONG PIPINTURAHAN ANG paligid. Walang 
kagalaw-galaw. Pero panaka-nakang pumapagaspas ang mga kayakas 
ng niyog sa itaas tuwing hihipan ng hanging dala-dala ni Goring. Ang 
ikapitong bagyo sa taong ito. 


Tuwing hihihip ang hangin saka ko isinasabay ang maingat 
at marahang paghawi sa tuyong layak. Iniipon sa magkabilang tabi 
para makalikha ng sapat na puwang sa lupa na puwedeng upuan at 
dapaan. 

Tuwing hihihip ang hangin saka ko isinasabay ang pigil na 
tighim. Pesteng ahem. Epekto na ito ng ilang linggong pagpi-physical 
base. 


Lilingunin ko ang kanan at kaliwa. Titingnan kung gising si Ka 
Wong at si Ka Ching. Kapag nakikita kong nalalaglag ang talukap ng 
mata ni Ka Ching ay bahagya kong babatuhin ng lupa o kayay sisipain 
ang backpack na nakapagitan sa amin. 


Hindi puwedeng maidlip. Hindi puwedeng mawaglit ni saglit ang 
maaring pagdaan ng pinakahihintay-hintay naming kaaway. 


Noong gabing iyon kinausap ko ang langit. Pero madamot 
ito sa anumang palatandaan. Palibhasay may kasunod na unos si 
Goring, nalalambungan ng maitim na ulap ni Hanna ang mga bituin at 
buwan. Dahil pinagkakaitan ako ng kalawakan ng langit, kaagad akong 
napaawit sa isip -- 


Ulap, humabi ka riyan 

Huwag mong takpan ang buwan 

Huwag mong sayangin ang kagandahan ng gabi 
Ang sinag ng buwan, huwag mong ikubli 


Naidlip din ako. Hindi ko alam kung tuloy-tuloy o putol-putol. 
Walang panaginip sa kahabaan o pagitan ng aking tulog. Kailangang 
magbangon. 


Payapa ang palapa ng niyog nang tingalain ko ito habang 
iniraraos ang ragasa ng kuryente ng parang puputok na pantog. 


Hinaklit ko pataas ang zipper ng pantalon habang marahang 


humakbang pabalik sa pwesto. Wala pala akong kober. Hindi ko ito 
napansin kahapon dahil silim na nang dumating kami sa ambush site. 

Naalala ko ang bilin ni Ka Belt, ang overall kumander, angkupan ang 
pusisyon. Paganahin ang inisyatiba, pleksibilidad at disiplina. 


Parang sirang plaka ito sa utak ko -- disiplina, inisyatiba, 
pleksibilidad. Inisyatiba, disiplina, pleksibilidad. Disiplina, pleksibilidad, 
inisyatiba. Hanggang parang umaawit na ito at itinuturo ang bawat 
tono at numero ng wastong galaw. Sumasabay, humahalo ang 
katawan sa kalikasan. Hinahalihaw nito ang nag-aalimpuyong kalma sa 
dibdib. Lubhang nagpaliwanag sa sikat ng araw nang umagang iyon. 


Sinisipat ko ang harapan. Tinatantya ko kung makikita ko 
ang daraan. Ang problema ay wala nga akong kober. Wala nang oras 
para maghukay ng foxhole. Hindi na rin paborableng lumipat dahil 
maaapektuhan ang buong pakat ng pormasyon namin. 


Hinigpitan ko ang mga istrap ng amopots. Inalog-alog ang 
katawan para maramdaman kung pirmido na ang lapat nito. Wala 
dapat anumang makasagabal sa paggalaw. 


Isinakbit ko ang riple. Tiningnan ang dulo ng armalite at 
tubo ng grenade launcher. Itinuon ko ang kaliwang palad sa lupa at 
dahan-dahang iniunat ang katawan, hita at binti papuntang likuran. 
Ikinalang ko ang siko habang hawak ang baril at dahan-dahang 
dumapa. Nakatitig sa akin ang lupa. 


naano 


"Pinagbawalan ako na putulin ang niyog na ako ang nagtanim. 
Iligal raw yun.” 


Sabi niya sa PCA at pulis na aaresto sa kanya, 'Yano naman 


Ser ay, dalawang puno laang ho iyan. Pamakuan ng dingding at 
bubong ng ibinabangon kong bahay.” 

Ganiyan ang laging kuwento ni Ka Mon kaninumang 
magtanong kung bakit siya nag-NPA. Buhat raw nang insidenteng 
iyon hindi na naaalis sa isip niya ang pangarap na bahay na hindi 
napatayo. Lagi siyang nakatingala sa balaybay ng niyog na hindi 
naman niya makawit dahil sa isinampang kaso sa kanya. Pero 
hindi raw siya nawalan ng pag-asa lalo na nang maisip niyang 
magsusumbong siya sa NPA. 


Kung ilang panahon niyang inabangan ang pagdaan ng 
Bagong Hukbong Bayan sa lugar nila. Laging kinukumusta ang 
kumpareng alam niyang may ugnay sa NPA. 


Nang sumapit ang pinakahihintay na pagkakataon, walang 
lingon-likod, sampay ang maliit na bag sa likod dumiretso sya sa 
yunit ng Hukbong Bayan na nakahimpil malapit sa kanila. 


"Anong nakikita mong solusyon, Ka Mon? Ipapatawag ba 
natin ang meari ng lupa para magharap kayo? Gusto mo bang 
ipaatras ang demanda?” sunod-sunod na tanong ng kasamang nag- 
interbyu sa kanya. 


"Aba'y huwag na Kasama. Pagkakalaking abala pa nun. 
Sasama na ako sa inyo,” deklarasyon ni Ka Mon. 


Ilang araw na lamang at tatlong taon na ang nakakaraan 
mula nang sumapi siya sa NPA. Hindi na mabilang na bahay ng 
kapwa magsasaka ni Ka Mon ang nalahukan nya ang pagdidingding 
at pagbububong. Hindi na iilang libong niyog ang nakawit at 
natapasan ni Ka Mon bilang NPA na natoka sa gawaing pagbibigay- 
serbisyo ng pagtulong sa gawain ng magbubukid. 


Sa unang pagkakataon, lalahok siya sa isang taktikal na 
opensiba. Nang tanungin si Ka Mon sa pulong pangkalahatan para 

kuhanin ang komitment ng mga sasama sa TO, ang sagot niya, "Sa 
haba na ng sakripisyo natin, hindi pupwedeng hindi ako kasama.” 


aaa 


Bago ang inaasahang unang putok ng riple at pagsabog ng 
CDX, kaagad tumugtog sa isip ko ang ngilngil ng gitara at kalabog 
ng tambol ng Calm Like A Bomb. Parang matagal nang nakaabang 
ang awitin sa ganitong pagkakataon para magsilbing soundtrack sa 
pinakaaasam na taktikal na opensiba. 


aaa 


Matapos ang halos magkasabay na putok ng riple at 
pagsabog ng bomba, gumalaw sa parang iisang kumpas ang lahat 
ng nilalang at bagay sa kaninay walang kaimik-imik na paligid. 


Nauna ang paghiwa ng mga aserong punglo sa hangin. 
Sinundan ng nakadipang paghawi ng shockwave at pagtulak sa 
mga shrapnel sa babagong umiinit na sinag ng araw sa kalsada, 
patawid sa danawan hanggang sa sapa. 


Nagsunuran ang iba pang bahagi ng ambush site. 
lumulusot, tumatagos at nakikiraan ang mga bala sa pagitan ng 
mga dahon ng tagbak at hagonoy. Humahaginit sa tabi ng puno 
ng ipil-ipil at batino. Binubutas ang malalapad na dahon ng taba- 
tabakuhan. 


Hindi man lamang nakahikbi ang tangisang-bayawak sa 


kanyang nasaksihan. Mapait ang sinapit ng kaaway na napanood 
ng mangga at santol. 

Sinasaliwan ito ng panaka-nakang pagsabog, malalaki at 
maliliit, bumubulabog sa alikabok ng lupa at gumigiba sa dibdib ng 
palalong sundalo. 


Naglalagitikan ang basyo ng bala pagdadampi nito sa tabi 
ng mga paang hindi nainip sa paglalakad at paghihintay sa pagdaan 
ng tatambangang kaaway. Kasabay ng pag-open bolt ng mga riple 
at pagpapalit ng magazine, umalingawngaw ang pinakamatam-is na 
hiyaw na maririnig sa umagang iyon -- A so It! 


aaaaa 


'Wala na akong granada!” Sigaw ni Ka Ashley. 


Nag-ulat sa VHF radio si Ka Tisoy, ang kumander ng Platun 
Abe, na padalahan sila ng granada. Nang hindi dumating ang inaantay 
na granada dumampot ng bato si Ka Ashley, inihagis sa kaaway. 
Parang fountain ang pagtalsik ng tubig sa bahagi ng palayan na 
binagsakan ng bato. Nagpapitlag ito sa kaaway na nagulat kaya 
bumenta ang katawan para targetin ng mga kasama. Sapul! 


Ilang beses pa itong ginawa ni Ka Ashley. 


aaaaa 


Naagaw na ng mga pulang hukbo ng magsasaka ang 
kahabaan ng kalsada. Tiyak at mapagpasya ang kanilang bawat 
galaw. Ang mga nag-atubili at nagdalawang-isip sa pagsalakay ay 
mabilis na inakay ng katapangan ng kanilang kasamahan. Maya-maya 
pa ay iisang malakas na pwersa na ang mga nagsanib na pormasyon 
ng Bagong Hukbong Bayan na nagmamaniobra para tuluyang ipin-down 
ang kaaway. 

naano 


Bago natapos ang unang araw na iyon ng Setyembre, tampok 
sa mga pangunahing balita sa buong bansa ang ginawang ambus 
ng NPA sa mga sundalo at paramilitar ng 85th Infantry Battalion ng 
Philippine Army. 


Halos nalipol ang siyam-kataong kaaway kung saan lima ang 
namatay at tatlo ang sugatan. Nakasamsam ng limang ripleng M-16 
ang Hukbong Bayan bukod pa sa mga bala. 


Noong araw na iyon, hinainan ni Ka Bon ng pritong isda ang 
mga kasamang napadaan sa kanyang bahay habang umaatras mula sa 
ambus. 


Wala siyang masyadong imik habang inaalok ng pagkain ang 
mga NPA. Pero halata sa kanyang mukha ang labis na kasiyahan. 


Minsang sinabi ni Ka Bon sa kapwa nya magkokopra, "Nasa 
sonang gerilya tayo, kailangan nating makipagkaisa sa patakaran ng 
NPA. Kung makikipagtulungan tayo sa kanila, lalong mabuti.” 


Hindi man sabihin, alam niyang para sa masang magsasaka 
ang matagumpay na ambus. Ang aliwalas sa itsura ni Ka Bon ay 
katumbas ng pagkilala at pagdakila niya sa ginawang pamamarusa ng 
BHB sa mga panginoong maylupa at diyus-diyosang sundalo at CAFGU. 


Walang sinasanto ang NPA lalo na kapag kaaway ng 
mamamayan. "Ar 


1 Setyembre 2023 
Brgy. Mapulot, Tagkawayan, Quezon 


85 


BTO 


Talasalitaan: 

Ulap - ikalawang kanta sa album na Lakambini (1992) ng Cocojam (Rolly Maligad) 
PCA - Philippine Coconut Authority 

CDX - command detonated explosive 

Calm Like A Bomb - ikatlong kanta sa album na The Battle of Los Angeles (1999) ng 


Rage Against The Machine (Tim Commerford, Zack de la Rocha, Tom Morello, Brad 
Wilk) 

PASASALAMAT 


NAGPAPASALAMAT ANG PULANG BANDILA (PB) - MGC-BHB 
TK sa mga rebolusyonaryong magasin pampanitikan at pahayagan 
na Ulos, DAGITAB, Kalatas, SIBAT, Diklap Literary Journal at Dagmang 
na pinagkuhanan ng mga kwento, reportahe at interbyu na tinipon sa 
BTO. 


Ispesyal na pagkilala ang iginagawad ng PB kina Ka libre, 


Parts Bagani at Maya Mor na lumikha sa mayorya ng dibuhong 
ginamit dito. "A7 


87 


BTO 


Inihahandog ng Pulang Bandila-MGC-BHB TK ang 
Bungkos ng mga Kwento ng mga Taktikal na Opensiba (BTO) sa 
Timog Katagalugan. Tinipon at muling ipinamamahagi ang mga ito 
upang basahin ng mga kasama at ipalaganap sa hanay ng malawak 
na masa. Layon nitong higit na makapagbigay inspirasyon sa mga 
Pulang kumander at mandirigma na iputok ang mga taktikal na 
opensiba na bibigwas sa mga sagadsaring pusakal, mamamatay-tao 
at berdugong AFP-PNP. 


Buuin ang solidong armadong lakas na dudurog sa 
reaksyunaryong estado hanggang sa ganap na tagumpay! “Ar?” 


